pli: Tatra, bhikkhave, yāyaṁ paṭipadā sukhā dandhābhiññā, ayaṁ, bhikkhave, paṭipadā dandhattā hīnā akkhāyati.


nikaya: an

layer: root

title_pli: Aṅguttara Nikāya 4.166 17. Paṭipadāvagga

pli: Tatra, bhikkhave, yāyaṁ paṭipadā sukhā khippābhiññā, ayaṁ, bhikkhave, paṭipadā ubhayeneva paṇītā akkhāyati. Yampāyaṁ paṭipadā sukhā, imināpāyaṁ paṇītā akkhāyati; yampāyaṁ paṭipadā khippā, imināpāyaṁ paṇītā akkhāyati.


pli: Ayaṁ, bhikkhave, paṭipadā ubhayeneva paṇītā akkhāyati.


pli: Imā kho, bhikkhave, catasso paṭipadā”ti.


pli: Chaṭṭhaṁ.


title_pli: Aṅguttara Nikāya 4.167 17. Paṭipadāvagga

pli: Aṅguttara Nikāya 4.167


pli: 17. Paṭipadāvagga


pli: Mahāmoggallānasutta


pli: Atha kho āyasmā sāriputto yenāyasmā mahāmoggallāno tenupasaṅkami; upasaṅkamitvā āyasmatā mahāmoggallānena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā sāriputto āyasmantaṁ mahāmoggallānaṁ etadavoca:


pli: “Catasso imā, āvuso moggallāna, paṭipadā.


pli: Katamā catasso?


pli: Dukkhā paṭipadā dandhābhiññā,


pli: dukkhā paṭipadā khippābhiññā,


pli: sukhā paṭipadā dandhābhiññā,


pli: sukhā paṭipadā khippābhiññā.


pli: Imā kho, āvuso, catasso paṭipadā.


pli: Imāsaṁ, āvuso, catunnaṁ paṭipadānaṁ katamaṁ te paṭipadaṁ āgamma anupādāya āsavehi cittaṁ vimuttan”ti?


pli: “Catasso imā, āvuso sāriputta, paṭipadā.


pli: Dukkhā paṭipadā dandhābhiññā, dukkhā paṭipadā khippābhiññā, sukhā paṭipadā dandhābhiññā, sukhā paṭipadā khippābhiññā.


pli: Imāsaṁ, āvuso, catunnaṁ paṭipadānaṁ yāyaṁ paṭipadā dukkhā khippābhiññā, imaṁ me paṭipadaṁ āgamma anupādāya āsavehi cittaṁ vimuttan”ti.


pli: Sattamaṁ.


title_pli: Aṅguttara Nikāya 4.168 17. Paṭipadāvagga

pli: Aṅguttara Nikāya 4.168


pli: 17. Paṭipadāvagga


pli: Sāriputtasutta


pli: Atha kho āyasmā mahāmoggallāno yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā mahāmoggallāno āyasmantaṁ sāriputtaṁ etadavoca:


pli: “Catasso imā, āvuso moggallāna, paṭipadā.


pli: Katamā catasso?


pli: Imāsaṁ, āvuso, catunnaṁ paṭipadānaṁ yāyaṁ paṭipadā sukhā khippābhiññā, imaṁ me paṭipadaṁ āgamma anupādāya āsavehi cittaṁ vimuttan”ti.


pli: Aṭṭhamaṁ.


title_pli: Aṅguttara Nikāya 4.169 17. Paṭipadāvagga

pli: Aṅguttara Nikāya 4.169


pli: Sasaṅkhārasutta


pli: “Cattārome, bhikkhave, puggalā santo saṁvijjamānā lokasmiṁ.


pli: Katame cattāro?


pli: Idha, bhikkhave, ekacco puggalo diṭṭheva dhamme sasaṅkhāraparinibbāyī hoti.


pli: Idha pana, bhikkhave, ekacco puggalo kāyassa bhedā sasaṅkhāraparinibbāyī hoti.


pli: Idha pana, bhikkhave, ekacco puggalo diṭṭheva dhamme asaṅkhāraparinibbāyī hoti.


pli: Idha pana, bhikkhave, ekacco puggalo kāyassa bhedā asaṅkhāraparinibbāyī hoti.


pli: Kathañca, bhikkhave, puggalo diṭṭheva dhamme sasaṅkhāraparinibbāyī hoti?


pli: Idha, bhikkhave, bhikkhu asubhānupassī kāye viharati, āhāre paṭikūlasaññī, sabbaloke anabhiratisaññī, sabbasaṅkhāresu aniccānupassī.


pli: Maraṇasaññā kho panassa ajjhattaṁ sūpaṭṭhitā hoti.


pli: So imāni pañca sekhabalāni upanissāya viharati—


pli: saddhābalaṁ, hiribalaṁ, ottappabalaṁ, vīriyabalaṁ, paññābalaṁ.


pli: Tassimāni pañcindriyāni adhimattāni pātubhavanti—


pli: saddhindriyaṁ, vīriyindriyaṁ, satindriyaṁ, samādhindriyaṁ, paññindriyaṁ.


pli: So imesaṁ pañcannaṁ indriyānaṁ adhimattattā diṭṭheva dhamme sasaṅkhāraparinibbāyī hoti.


pli: Evaṁ kho, bhikkhave, puggalo diṭṭheva dhamme sasaṅkhāraparinibbāyī hoti.


pli: Kathañca, bhikkhave, puggalo kāyassa bhedā sasaṅkhāraparinibbāyī hoti?


pli: Tassimāni pañcindriyāni mudūni pātubhavanti—


pli: So imesaṁ pañcannaṁ indriyānaṁ muduttā kāyassa bhedā sasaṅkhāraparinibbāyī hoti.


pli: Evaṁ kho, bhikkhave, puggalo kāyassa bhedā sasaṅkhāraparinibbāyī hoti.


pli: Kathañca, bhikkhave, puggalo diṭṭheva dhamme asaṅkhāraparinibbāyī hoti?


pli: Idha, bhikkhave, bhikkhu vivicceva kāmehi …pe… paṭhamaṁ jhānaṁ …pe… dutiyaṁ jhānaṁ …pe… tatiyaṁ jhānaṁ …pe… catutthaṁ jhānaṁ upasampajja viharati.


pli: saddhābalaṁ …pe… paññābalaṁ.


pli: saddhindriyaṁ …pe… paññindriyaṁ.


pli: So imesaṁ pañcannaṁ indriyānaṁ adhimattattā diṭṭheva dhamme asaṅkhāraparinibbāyī hoti.


pli: Evaṁ kho, bhikkhave, puggalo diṭṭheva dhamme asaṅkhāraparinibbāyī hoti.


pli: Kathañca, bhikkhave, puggalo kāyassa bhedā asaṅkhāraparinibbāyī hoti?


pli: So imāni pañca sekhabalāni upanissāya viharati—


pli: saddhābalaṁ, hiribalaṁ, ottappabalaṁ, vīriyabalaṁ, paññābalaṁ.


pli: Tassimāni pañcindriyāni …pe… paññindriyaṁ.


pli: So imesaṁ pañcannaṁ indriyānaṁ muduttā kāyassa bhedā asaṅkhāraparinibbāyī hoti.


pli: Evaṁ kho, bhikkhave, puggalo kāyassa bhedā asaṅkhāraparinibbāyī hoti.


pli: Ime kho, bhikkhave, cattāro puggalā santo saṁvijjamānā lokasmin”ti.


pli: Navamaṁ.


title_pli: Aṅguttara Nikāya 4.17 2. Caravagga

pli: Aṅguttara Nikāya 4.17


pli: 2. Caravagga


pli: Paṭhamaagatisutta


pli: “Cattārimāni, bhikkhave, agatigamanāni.


pli: Katamāni cattāri?


pli: Chandāgatiṁ gacchati, dosāgatiṁ gacchati, mohāgatiṁ gacchati, bhayāgatiṁ gacchati—


pli: Imāni kho, bhikkhave, cattāri agatigamanānīti.


pli: Chandā dosā bhayā mohā,


pli: yo dhammaṁ ativattati;


pli: Nihīyati tassa yaso,


pli: kāḷapakkheva candimā”ti.


pli: Sattamaṁ.


title_pli: Aṅguttara Nikāya 4.170 17. Paṭipadāvagga

pli: Aṅguttara Nikāya 4.170


pli: 17. Paṭipadāvagga


pli: Yuganaddhasutta


pli: Evaṁ me sutaṁ—


pli: ekaṁ samayaṁ āyasmā ānando kosambiyaṁ viharati ghositārāme.


pli: Tatra kho āyasmā ānando bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato ānandassa paccassosuṁ.


pli: Āyasmā ānando etadavoca:


pli: “Yo hi koci, āvuso, bhikkhu vā bhikkhunī vā mama santike arahattappattiṁ byākaroti, sabbo so catūhi maggehi, etesaṁ vā aññatarena.


pli: Katamehi catūhi?


pli: Idha, āvuso, bhikkhu samathapubbaṅgamaṁ vipassanaṁ bhāveti.


pli: Tassa samathapubbaṅgamaṁ vipassanaṁ bhāvayato maggo sañjāyati.


pli: So taṁ maggaṁ āsevati bhāveti bahulīkaroti.


pli: Tassa taṁ maggaṁ āsevato bhāvayato bahulīkaroto saṁyojanāni pahīyanti, anusayā byantīhonti.


pli: Puna caparaṁ, āvuso, bhikkhu vipassanāpubbaṅgamaṁ samathaṁ bhāveti.


pli: Tassa vipassanāpubbaṅgamaṁ samathaṁ bhāvayato maggo sañjāyati.


pli: Puna caparaṁ, āvuso, bhikkhu samathavipassanaṁ yuganaddhaṁ bhāveti.


pli: Tassa samathavipassanaṁ yuganaddhaṁ bhāvayato maggo sañjāyati.


pli: Puna caparaṁ, āvuso, bhikkhuno dhammuddhaccaviggahitaṁ mānasaṁ hoti.


pli: Hoti so, āvuso, samayo yaṁ taṁ cittaṁ ajjhattameva santiṭṭhati sannisīdati ekodi hoti samādhiyati.


pli: Tassa maggo sañjāyati.


pli: Yo hi koci, āvuso, bhikkhu vā bhikkhunī vā mama santike arahattappattiṁ byākaroti, sabbo so imehi catūhi maggehi, etesaṁ vā aññatarenā”ti.


pli: Dasamaṁ.


pli: Paṭipadāvaggo dutiyo.


pli: Tassuddānaṁ


pli: Saṅkhittaṁ vitthārāsubhaṁ,


pli: Dve khamā ubhayena ca;


pli: Moggallāno sāriputto,


pli: Sasaṅkhāraṁ yuganaddhena cāti.


title_pli: Aṅguttara Nikāya 4.171 18. Sañcetaniyavagga

pli: Aṅguttara Nikāya 4.171


pli: 18. Sañcetaniyavagga


pli: Cetanāsutta


pli: “Kāye vā, bhikkhave, sati kāyasañcetanāhetu uppajjati ajjhattaṁ sukhadukkhaṁ.


pli: Vācāya vā, bhikkhave, sati vacīsañcetanāhetu uppajjati ajjhattaṁ sukhadukkhaṁ.


pli: Mane vā, bhikkhave, sati manosañcetanāhetu uppajjati ajjhattaṁ sukhadukkhaṁ avijjāpaccayāva.


pli: Sāmaṁ vā taṁ, bhikkhave, kāyasaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ.


pli: Pare vāssa taṁ, bhikkhave, kāyasaṅkhāraṁ abhisaṅkharonti, yaṁpaccayāssa taṁ uppajjati ajjhattaṁ sukhadukkhaṁ.


pli: Sampajāno vā taṁ, bhikkhave, kāyasaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ.


pli: Asampajāno vā taṁ, bhikkhave, kāyasaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ.


pli: Sāmaṁ vā taṁ, bhikkhave, vacīsaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ;


pli: pare vāssa taṁ, bhikkhave, vacīsaṅkhāraṁ abhisaṅkharonti;


pli: yaṁpaccayāssa taṁ uppajjati ajjhattaṁ sukhadukkhaṁ;


pli: sampajāno vā taṁ, bhikkhave, vacīsaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ;


pli: asampajāno vā taṁ, bhikkhave, vacīsaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ.


pli: Sāmaṁ vā taṁ, bhikkhave, manosaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ;


pli: pare vāssa taṁ, bhikkhave, manosaṅkhāraṁ abhisaṅkharonti, yaṁpaccayāssa taṁ uppajjati ajjhattaṁ sukhadukkhaṁ;


pli: sampajāno vā taṁ, bhikkhave, manosaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ;


pli: asampajāno vā taṁ, bhikkhave, manosaṅkhāraṁ abhisaṅkharoti, yaṁpaccayāssa taṁ uppajjati ajjhattaṁ sukhadukkhaṁ.


pli: Imesu, bhikkhave, dhammesu avijjā anupatitā,


pli: avijjāya tveva asesavirāganirodhā so kāyo na hoti yaṁpaccayāssa taṁ uppajjati ajjhattaṁ sukhadukkhaṁ, sā vācā na hoti yaṁpaccayāssa taṁ uppajjati ajjhattaṁ sukhadukkhaṁ, so mano na hoti yaṁpaccayāssa taṁ uppajjati ajjhattaṁ sukhadukkhaṁ,


pli: khettaṁ taṁ na hoti …pe… vatthu taṁ na hoti …pe… āyatanaṁ taṁ na hoti …pe… adhikaraṇaṁ taṁ na hoti yaṁpaccayāssa taṁ uppajjati ajjhattaṁ sukhadukkhanti.


pli: Katame cattāro?


pli: Atthi, bhikkhave, attabhāvapaṭilābho, yasmiṁ attabhāvapaṭilābhe attasañcetanā kamati, no parasañcetanā.


pli: Atthi, bhikkhave, attabhāvapaṭilābho, yasmiṁ attabhāvapaṭilābhe parasañcetanā kamati, no attasañcetanā.


pli: Atthi, bhikkhave, attabhāvapaṭilābho, yasmiṁ attabhāvapaṭilābhe attasañcetanā ca kamati parasañcetanā ca.


pli: Atthi, bhikkhave, attabhāvapaṭilābho, yasmiṁ attabhāvapaṭilābhe nevattasañcetanā kamati, no parasañcetanā.


pli: Ime kho, bhikkhave, cattāro attabhāvapaṭilābhā”ti.


pli: Evaṁ vutte, āyasmā sāriputto bhagavantaṁ etadavoca:


pli: “imassa kho ahaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmi:


pli: ‘tatra, bhante, yāyaṁ attabhāvapaṭilābho yasmiṁ attabhāvapaṭilābhe attasañcetanā kamati no parasañcetanā, attasañcetanāhetu tesaṁ sattānaṁ tamhā kāyā cuti hoti.


pli: Tatra, bhante, yāyaṁ attabhāvapaṭilābho yasmiṁ attabhāvapaṭilābhe parasañcetanā kamati no attasañcetanā, parasañcetanāhetu tesaṁ sattānaṁ tamhā kāyā cuti hoti.


pli: Tatra, bhante, yāyaṁ attabhāvapaṭilābho yasmiṁ attabhāvapaṭilābhe attasañcetanā ca kamati parasañcetanā ca, attasañcetanā ca parasañcetanā ca hetu tesaṁ sattānaṁ tamhā kāyā cuti hoti.


pli: Tatra, bhante, yāyaṁ attabhāvapaṭilābho yasmiṁ attabhāvapaṭilābhe neva attasañcetanā kamati no parasañcetanā, katame tena devā daṭṭhabbā’”ti?


pli: “Nevasaññānāsaññāyatanūpagā, sāriputta, devā tena daṭṭhabbā”ti.


pli: “Ko nu kho, bhante, hetu ko paccayo, yena m’idhekacce sattā tamhā kāyā cutā āgāmino honti āgantāro itthattaṁ?


pli: Ko pana, bhante, hetu ko paccayo, yena m’idhekacce sattā tamhā kāyā cutā anāgāmino honti anāgantāro itthattan”ti?


pli: “Idha, sāriputta, ekaccassa puggalassa orambhāgiyāni saṁyojanāni appahīnāni honti, so diṭṭheva dhamme nevasaññānāsaññāyatanaṁ upasampajja viharati.


pli: So tadassādeti, taṁ nikāmeti, tena ca vittiṁ āpajjati;


pli: tattha ṭhito tadadhimutto tabbahulavihārī aparihīno kālaṁ kurumāno nevasaññānāsaññāyatanūpagānaṁ devānaṁ sahabyataṁ upapajjati.


pli: So tato cuto āgāmī hoti āgantā itthattaṁ.


pli: Idha pana, sāriputta, ekaccassa puggalassa orambhāgiyāni saṁyojanāni pahīnāni honti, so diṭṭheva dhamme nevasaññānāsaññāyatanaṁ upasampajja viharati.


pli: So tato cuto anāgāmī hoti anāgantā itthattaṁ.


pli: Ayaṁ kho, sāriputta, hetu ayaṁ paccayo, yena m’idhekacce sattā tamhā kāyā cutā āgāmino honti āgantāro itthattaṁ.


pli: Ayaṁ pana, sāriputta, hetu ayaṁ paccayo, yena m’idhekacce sattā tamhā kāyā cutā anāgāmino honti anāgantāro itthattan”ti.


pli: Paṭhamaṁ.


title_pli: Aṅguttara Nikāya 4.172 18. Sañcetaniyavagga

pli: Aṅguttara Nikāya 4.172


pli: 18. Sañcetaniyavagga


pli: Vibhattisutta


pli: Tatra kho āyasmā sāriputto bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato sāriputtassa paccassosuṁ.


pli: Āyasmā sāriputto etadavoca:


pli: “Addhamāsūpasampannena me, āvuso, atthapaṭisambhidā sacchikatā odhiso byañjanaso.


pli: Tamahaṁ anekapariyāyena ācikkhāmi desemi paññāpemi paṭṭhapemi vivarāmi vibhajāmi uttānīkaromi.


pli: Yassa kho panassa kaṅkhā vā vimati vā, so maṁ pañhena.


pli: Ahaṁ veyyākaraṇena sammukhībhūto no satthā yo no dhammānaṁ sukusalo.


pli: Addhamāsūpasampannena me, āvuso, dhammapaṭisambhidā sacchikatā odhiso byañjanaso.


pli: Addhamāsūpasampannena me, āvuso, niruttipaṭisambhidā sacchikatā odhiso byañjanaso.


pli: Addhamāsūpasampannena me, āvuso, paṭibhānapaṭisambhidā sacchikatā odhiso byañjanaso.


pli: Ahaṁ veyyākaraṇena sammukhībhūto no satthā yo no dhammānaṁ sukusalo”ti.


pli: Dutiyaṁ.


title_pli: Aṅguttara Nikāya 4.173 18. Sañcetaniyavagga

pli: Aṅguttara Nikāya 4.173


pli: Mahākoṭṭhikasutta


pli: Atha kho āyasmā mahākoṭṭhiko yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā mahākoṭṭhiko āyasmantaṁ sāriputtaṁ etadavoca:


pli: “Channaṁ, āvuso, phassāyatanānaṁ asesavirāganirodhā atthaññaṁ kiñcī”ti?


pli: “Mā hevaṁ, āvuso”.


pli: “Channaṁ, āvuso, phassāyatanānaṁ asesavirāganirodhā natthaññaṁ kiñcī”ti?


pli: “Channaṁ, āvuso, phassāyatanānaṁ asesavirāganirodhā atthi ca natthi ca aññaṁ kiñcī”ti?


pli: “Channaṁ, āvuso, phassāyatanānaṁ asesavirāganirodhā nevatthi no natthaññaṁ kiñcī”ti?


pli: “‘Channaṁ, āvuso, phassāyatanānaṁ asesavirāganirodhā atthaññaṁ kiñcī’ti, iti puṭṭho samāno ‘mā hevaṁ, āvuso’ti vadesi.


pli: ‘Channaṁ, āvuso, phassāyatanānaṁ asesavirāganirodhā natthaññaṁ kiñcī’ti, iti puṭṭho samāno:


pli: ‘mā hevaṁ, āvuso’ti vadesi.


pli: ‘Channaṁ, āvuso, phassāyatanānaṁ asesavirāganirodhā atthi ca natthi ca aññaṁ kiñcī’ti, iti puṭṭho samāno:


pli: ‘Channaṁ, āvuso, phassāyatanānaṁ asesavirāganirodhā nevatthi no natthaññaṁ kiñcī’ti, iti puṭṭho samāno:


pli: Yathā kathaṁ pana, āvuso, imassa bhāsitassa attho daṭṭhabbo”ti?


pli: “‘Channaṁ, āvuso, phassāyatanānaṁ asesavirāganirodhā atthaññaṁ kiñcī’ti, iti vadaṁ appapañcaṁ papañceti.


pli: ‘Channaṁ, āvuso, phassāyatanānaṁ asesavirāganirodhā natthaññaṁ kiñcī’ti, iti vadaṁ appapañcaṁ papañceti.


pli: ‘Channaṁ, āvuso, phassāyatanānaṁ asesavirāganirodhā atthi ca natthi ca aññaṁ kiñcī’ti, iti vadaṁ appapañcaṁ papañceti.


pli: ‘Channaṁ, āvuso, phassāyatanānaṁ asesavirāganirodhā nevatthi no natthaññaṁ kiñcī’ti, iti vadaṁ appapañcaṁ papañceti.


pli: Yāvatā, āvuso, channaṁ phassāyatanānaṁ gati tāvatā papañcassa gati;


pli: yāvatā papañcassa gati tāvatā channaṁ phassāyatanānaṁ gati.


pli: Channaṁ, āvuso, phassāyatanānaṁ asesavirāganirodhā papañcanirodho papañcavūpasamo”ti.


pli: Tatiyaṁ.


title_pli: Aṅguttara Nikāya 4.174 18. Sañcetaniyavagga

pli: Aṅguttara Nikāya 4.174


pli: 18. Sañcetaniyavagga


pli: Ānandasutta


pli: Atha kho āyasmā ānando yenāyasmā mahākoṭṭhiko tenupasaṅkami; upasaṅkamitvā āyasmatā mahākoṭṭhikena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā ānando āyasmantaṁ mahākoṭṭhikaṁ etadavoca:


pli: “Channaṁ, āvuso, phassāyatanānaṁ asesavirāganirodhā atthaññaṁ kiñcī”ti?


pli: “Mā hevaṁ, āvuso”.


pli: “Channaṁ, āvuso, phassāyatanānaṁ asesavirāganirodhā natthaññaṁ kiñcī”ti?


pli: “Channaṁ, āvuso, phassāyatanānaṁ asesavirāganirodhā atthi ca natthi ca aññaṁ kiñcī”ti?


pli: “Channaṁ, āvuso, phassāyatanānaṁ asesavirāganirodhā nevatthi no natthaññaṁ kiñcī”ti?


pli: “‘Channaṁ, āvuso, phassāyatanānaṁ asesavirāganirodhā atthaññaṁ kiñcī’ti, iti puṭṭho samāno:


pli: ‘mā hevaṁ, āvuso’ti vadesi.


pli: ‘Channaṁ, āvuso, phassāyatanānaṁ asesavirāganirodhā natthaññaṁ kiñcī’ti, iti puṭṭho samāno:


pli: ‘Channaṁ, āvuso, phassāyatanānaṁ asesavirāganirodhā atthi ca natthi ca aññaṁ kiñcī’ti, iti puṭṭho samāno:


pli: ‘Channaṁ, āvuso, phassāyatanānaṁ asesavirāganirodhā nevatthi no natthaññaṁ kiñcī’ti, iti puṭṭho samāno:


pli: Yathā kathaṁ panāvuso, imassa bhāsitassa attho daṭṭhabbo”ti?


pli: “‘Channaṁ, āvuso, phassāyatanānaṁ asesavirāganirodhā atthaññaṁ kiñcī’ti, iti vadaṁ appapañcaṁ papañceti.


pli: ‘Channaṁ, āvuso, phassāyatanānaṁ asesavirāganirodhā natthaññaṁ kiñcī’ti, iti vadaṁ appapañcaṁ papañceti.


pli: ‘Channaṁ, āvuso, phassāyatanānaṁ asesavirāganirodhā atthi ca natthi ca aññaṁ kiñcī’ti, iti vadaṁ appapañcaṁ papañceti.


pli: ‘Channaṁ, āvuso, phassāyatanānaṁ asesavirāganirodhā nevatthi no natthaññaṁ kiñcī’ti, iti vadaṁ appapañcaṁ papañceti.


pli: Yāvatā, āvuso, channaṁ phassāyatanānaṁ gati tāvatā papañcassa gati.


pli: Yāvatā papañcassa gati tāvatā channaṁ phassāyatanānaṁ gati.


pli: Channaṁ, āvuso, phassāyatanānaṁ asesavirāganirodhā papañcanirodho papañcavūpasamo”ti.


pli: Catutthaṁ.


title_pli: Aṅguttara Nikāya 4.175 18. Sañcetaniyavagga

pli: Aṅguttara Nikāya 4.175


pli: 18. Sañcetaniyavagga


pli: Upavāṇasutta


pli: Atha kho āyasmā upavāṇo yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā upavāṇo āyasmantaṁ sāriputtaṁ etadavoca:


pli: “Kiṁ nu kho, āvuso sāriputta, vijjāyantakaro hotī”ti?


pli: “No hidaṁ, āvuso”.


pli: “Kiṁ panāvuso sāriputta, caraṇenantakaro hotī”ti?


pli: “Kiṁ panāvuso sāriputta, vijjācaraṇenantakaro hotī”ti?


pli: “Kiṁ panāvuso sāriputta, aññatra vijjācaraṇenantakaro hotī”ti?


pli: “‘Kiṁ nu kho, āvuso sāriputta, vijjāyantakaro hotī’ti, iti puṭṭho samāno:


pli: ‘no hidaṁ, āvuso’ti vadesi.


pli: ‘Kiṁ panāvuso sāriputta, caraṇenantakaro hotī’ti, iti puṭṭho samāno:


pli: ‘Kiṁ panāvuso sāriputta, vijjācaraṇenantakaro hotī’ti, iti puṭṭho samāno:


pli: ‘Kiṁ panāvuso sāriputta, aññatra vijjācaraṇenantakaro hotī’ti, iti puṭṭho samāno:


pli: Yathā kathaṁ panāvuso, antakaro hotī”ti?


pli: “Vijjāya ce, āvuso, antakaro abhavissa, saupādānova samāno antakaro abhavissa.


pli: Caraṇena ce, āvuso, antakaro abhavissa, saupādānova samāno antakaro abhavissa.


pli: Vijjācaraṇena ce, āvuso, antakaro abhavissa, saupādānova samāno antakaro abhavissa.


pli: Aññatra vijjācaraṇena ce, āvuso, antakaro abhavissa, puthujjano antakaro abhavissa.


pli: Puthujjano hi, āvuso, aññatra vijjācaraṇena.


pli: Caraṇavipanno kho, āvuso, yathābhūtaṁ na jānāti na passati.


pli: Caraṇasampanno yathābhūtaṁ jānāti passati.


pli: Yathābhūtaṁ jānaṁ passaṁ antakaro hotī”ti.


pli: Pañcamaṁ.


title_pli: Aṅguttara Nikāya 4.176 18. Sañcetaniyavagga

pli: Aṅguttara Nikāya 4.176


pli: 18. Sañcetaniyavagga


pli: Āyācanasutta


pli: “Saddho, bhikkhave, bhikkhu evaṁ sammā āyācamāno āyāceyya:


pli: ‘tādiso homi yādisā sāriputtamoggallānā’ti.


pli: Esā, bhikkhave, tulā etaṁ pamāṇaṁ mama sāvakānaṁ bhikkhūnaṁ, yadidaṁ sāriputtamoggallānā.


pli: Saddhā, bhikkhave, bhikkhunī evaṁ sammā āyācamānā āyāceyya:


pli: ‘tādisā homi yādisā khemā ca bhikkhunī uppalavaṇṇā cā’ti.


pli: Esā, bhikkhave, tulā etaṁ pamāṇaṁ mama sāvikānaṁ bhikkhunīnaṁ, yadidaṁ khemā ca bhikkhunī uppalavaṇṇā ca.


pli: Saddho, bhikkhave, upāsako evaṁ sammā āyācamāno āyāceyya:


pli: ‘tādiso homi yādiso citto ca gahapati hatthako ca āḷavako’ti.


pli: Esā, bhikkhave, tulā etaṁ pamāṇaṁ mama sāvakānaṁ upāsakānaṁ, yadidaṁ citto ca gahapati hatthako ca āḷavako.


pli: Saddhā, bhikkhave, upāsikā evaṁ sammā āyācamānā āyāceyya:


pli: ‘tādisā homi yādisā khujjuttarā ca upāsikā veḷukaṇḍakiyā ca nandamātā’ti.


pli: Esā, bhikkhave, tulā etaṁ pamāṇaṁ mama sāvikānaṁ upāsikānaṁ, yadidaṁ khujjuttarā ca upāsikā veḷukaṇḍakiyā ca nandamātā”ti.


pli: Chaṭṭhaṁ.


title_pli: Aṅguttara Nikāya 4.177 18. Sañcetaniyavagga

pli: Aṅguttara Nikāya 4.177


pli: Rāhulasutta


pli: Atha kho āyasmā rāhulo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ rāhulaṁ bhagavā etadavoca:


pli: “Yā ca, rāhula, ajjhattikā pathavīdhātu yā ca bāhirā pathavīdhātu, pathavīdhāturevesā.


pli: ‘Taṁ netaṁ mama, nesohamasmi, na meso attā’ti, evametaṁ yathābhūtaṁ sammappaññāya daṭṭhabbaṁ.


pli: Evametaṁ yathābhūtaṁ sammappaññāya disvā pathavīdhātuyā nibbindati, pathavīdhātuyā cittaṁ virājeti.


pli: Yā ca, rāhula, ajjhattikā āpodhātu yā ca bāhirā āpodhātu, āpodhāturevesā.


pli: Evametaṁ yathābhūtaṁ sammappaññāya disvā āpodhātuyā nibbindati, āpodhātuyā cittaṁ virājeti.


pli: Yā ca, rāhula, ajjhattikā tejodhātu yā ca bāhirā tejodhātu, tejodhāturevesā.


pli: Evametaṁ yathābhūtaṁ sammappaññāya disvā tejodhātuyā nibbindati, tejodhātuyā cittaṁ virājeti.


pli: Yā ca, rāhula, ajjhattikā vāyodhātu yā ca bāhirā vāyodhātu, vāyodhāturevesā.


pli: Evametaṁ yathābhūtaṁ sammappaññāya disvā vāyodhātuyā nibbindati, vāyodhātuyā cittaṁ virājeti.


pli: Yato kho, rāhula, bhikkhu imāsu catūsu dhātūsu nevattānaṁ na attaniyaṁ samanupassati, ayaṁ vuccati, rāhula, bhikkhu acchecchi taṇhaṁ, vivattayi saṁyojanaṁ, sammā mānābhisamayā antamakāsi dukkhassā”ti.


pli: Sattamaṁ.


title_pli: Aṅguttara Nikāya 4.178 18. Sañcetaniyavagga

pli: Aṅguttara Nikāya 4.178


pli: 18. Sañcetaniyavagga


pli: Jambālīsutta


pli: “Cattārome, bhikkhave, puggalā santo saṁvijjamānā lokasmiṁ.


pli: Katame cattāro?


pli: Idha, bhikkhave, bhikkhu aññataraṁ santaṁ cetovimuttiṁ upasampajja viharati.


pli: So sakkāyanirodhaṁ manasi karoti.


pli: Tassa sakkāyanirodhaṁ manasi karoto sakkāyanirodhe cittaṁ na pakkhandati nappasīdati na santiṭṭhati nādhimuccati.


pli: Tassa kho evaṁ, bhikkhave, bhikkhuno na sakkāyanirodho pāṭikaṅkho.


pli: Seyyathāpi, bhikkhave, puriso lepagatena hatthena sākhaṁ gaṇheyya, tassa so hattho sajjeyyapi gaṇheyyapi bajjheyyapi;


pli: evamevaṁ kho, bhikkhave, bhikkhu aññataraṁ santaṁ cetovimuttiṁ upasampajja viharati.


pli: Idha pana, bhikkhave, bhikkhu aññataraṁ santaṁ cetovimuttiṁ upasampajja viharati.


pli: Tassa sakkāyanirodhaṁ manasi karoto sakkāyanirodhe cittaṁ pakkhandati pasīdati santiṭṭhati adhimuccati.


pli: Tassa kho evaṁ, bhikkhave, bhikkhuno sakkāyanirodho pāṭikaṅkho.


pli: Seyyathāpi, bhikkhave, puriso suddhena hatthena sākhaṁ gaṇheyya, tassa so hattho neva sajjeyya na gaṇheyya na bajjheyya;


pli: So avijjāppabhedaṁ manasi karoti.


pli: Tassa avijjāppabhedaṁ manasi karoto avijjāppabhede cittaṁ na pakkhandati nappasīdati na santiṭṭhati nādhimuccati.


pli: Tassa kho evaṁ, bhikkhave, bhikkhuno na avijjāppabhedo pāṭikaṅkho.


pli: Seyyathāpi, bhikkhave, jambālī anekavassagaṇikā.


pli: Tassā puriso yāni ceva āyamukhāni tāni pidaheyya, yāni ca apāyamukhāni tāni vivareyya, devo ca na sammā dhāraṁ anuppaveccheyya.


pli: Evañhi tassā, bhikkhave, jambāliyā na āḷippabhedo pāṭikaṅkho.


pli: Evamevaṁ kho, bhikkhave, bhikkhu aññataraṁ santaṁ cetovimuttiṁ upasampajja viharati.


pli: Tassa avijjāppabhedaṁ manasi karoto avijjāppabhede cittaṁ pakkhandati pasīdati santiṭṭhati adhimuccati.


pli: Tassa kho evaṁ, bhikkhave, bhikkhuno avijjāppabhedo pāṭikaṅkho.


pli: Tassā puriso yāni ceva āyamukhāni tāni vivareyya, yāni ca apāyamukhāni tāni pidaheyya, devo ca sammā dhāraṁ anuppaveccheyya.


pli: Evañhi tassā, bhikkhave, jambāliyā āḷippabhedo pāṭikaṅkho.


pli: Ime kho, bhikkhave, cattāro puggalā santo saṁvijjamānā lokasmin”ti.


pli: Aṭṭhamaṁ.


title_pli: Aṅguttara Nikāya 4.179 18. Sañcetaniyavagga

pli: Aṅguttara Nikāya 4.179


pli: 18. Sañcetaniyavagga


pli: Nibbānasutta


pli: Atha kho āyasmā ānando yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā ānando āyasmantaṁ sāriputtaṁ etadavoca:


pli: “ko nu kho, āvuso sāriputta, hetu ko paccayo, yena m’idhekacce sattā diṭṭheva dhamme na parinibbāyantī”ti?


pli: “Idhāvuso ānanda, sattā imā hānabhāgiyā saññāti yathābhūtaṁ nappajānanti, imā ṭhitibhāgiyā saññāti yathābhūtaṁ nappajānanti, imā visesabhāgiyā saññāti yathābhūtaṁ nappajānanti, imā nibbedhabhāgiyā saññāti yathābhūtaṁ nappajānanti.


pli: Ayaṁ kho, āvuso ānanda, hetu ayaṁ paccayo, yena m’idhekacce sattā diṭṭheva dhamme na parinibbāyantī”ti.


pli: “Ko panāvuso sāriputta, hetu ko paccayo, yena m’idhekacce sattā diṭṭheva dhamme parinibbāyantī”ti?


pli: “Idhāvuso ānanda, sattā imā hānabhāgiyā saññāti yathābhūtaṁ pajānanti, imā ṭhitibhāgiyā saññāti yathābhūtaṁ pajānanti, imā visesabhāgiyā saññāti yathābhūtaṁ pajānanti, imā nibbedhabhāgiyā saññāti yathābhūtaṁ pajānanti.


pli: Ayaṁ kho, āvuso ānanda, hetu ayaṁ paccayo, yena m’idhekacce sattā diṭṭheva dhamme parinibbāyantī”ti.


pli: Navamaṁ.


title_pli: Aṅguttara Nikāya 4.18 2. Caravagga

pli: Aṅguttara Nikāya 4.18


pli: 2. Caravagga


pli: Dutiyaagatisutta


pli: Katamāni cattāri?


pli: Na chandāgatiṁ gacchati, na dosāgatiṁ gacchati, na mohāgatiṁ gacchati, na bhayāgatiṁ gacchati—


pli: Imāni kho, bhikkhave, cattāri nāgatigamanānīti.


pli: Chandā dosā bhayā mohā,


pli: yo dhammaṁ nātivattati;


pli: Āpūrati tassa yaso,


pli: sukkapakkheva candimā”ti.


pli: Aṭṭhamaṁ.


title_pli: Aṅguttara Nikāya 4.180 18. Sañcetaniyavagga

pli: Aṅguttara Nikāya 4.180


pli: 18. Sañcetaniyavagga


pli: Mahāpadesasutta


pli: Ekaṁ samayaṁ bhagavā bhoganagare viharati ānandacetiye.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “cattārome, bhikkhave, mahāpadese desessāmi,


pli: taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: “Katame, bhikkhave, cattāro mahāpadesā?


pli: Idha, bhikkhave, bhikkhu evaṁ vadeyya:


pli: ‘sammukhā metaṁ, āvuso, bhagavato sutaṁ sammukhā paṭiggahitaṁ—


pli: ayaṁ dhammo, ayaṁ vinayo, idaṁ satthusāsanan’ti.


pli: Tassa, bhikkhave, bhikkhuno bhāsitaṁ neva abhinanditabbaṁ nappaṭikkositabbaṁ.


pli: Anabhinanditvā appaṭikkositvā tāni padabyañjanāni sādhukaṁ uggahetvā sutte otāretabbāni, vinaye sandassetabbāni.


pli: Tāni ce sutte otāriyamānāni vinaye sandassiyamānāni na ceva sutte otaranti na vinaye sandissanti, niṭṭhamettha gantabbaṁ:


pli: ‘addhā idaṁ na ceva tassa bhagavato vacanaṁ arahato sammāsambuddhassa;


pli: imassa ca bhikkhuno duggahitan’ti.


pli: Iti hetaṁ, bhikkhave, chaḍḍeyyātha.


pli: Idha pana, bhikkhave, bhikkhu evaṁ vadeyya:


pli: Tāni ce sutte otāriyamānāni vinaye sandassiyamānāni sutte ceva otaranti vinaye ca sandissanti, niṭṭhamettha gantabbaṁ:


pli: ‘addhā idaṁ tassa bhagavato vacanaṁ arahato sammāsambuddhassa;


pli: imassa ca bhikkhuno suggahitan’ti.


pli: Idaṁ, bhikkhave, paṭhamaṁ mahāpadesaṁ dhāreyyātha.


pli: ‘asukasmiṁ nāma āvāse saṅgho viharati sathero sapāmokkho.


pli: Tassa me saṅghassa sammukhā sutaṁ sammukhā paṭiggahitaṁ—


pli: tassa ca saṅghassa duggahitan’ti.


pli: Tāni ce sutte otāriyamānāni, vinaye sandassiyamānāni sutte ceva otaranti vinaye ca sandissanti, niṭṭhamettha gantabbaṁ:


pli: tassa ca saṅghassa suggahitan’ti.


pli: Idaṁ, bhikkhave, dutiyaṁ mahāpadesaṁ dhāreyyātha.


pli: ‘asukasmiṁ nāma āvāse sambahulā therā bhikkhū viharanti bahussutā āgatāgamā dhammadharā vinayadharā mātikādharā.


pli: Tesaṁ me therānaṁ sammukhā sutaṁ sammukhā paṭiggahitaṁ—


pli: ayaṁ dhammo, ayaṁ vinayo, idaṁ satthusāsanan’ti.


pli: Tassa, bhikkhave, bhikkhuno bhāsitaṁ neva abhinanditabbaṁ nappaṭikkositabbaṁ.


pli: Anabhinanditvā appaṭikkositvā tāni padabyañjanāni sādhukaṁ uggahetvā sutte otāretabbāni, vinaye sandassetabbāni.


pli: Tāni ce sutte otāriyamānāni vinaye sandassiyamānāni na ceva sutte otaranti na vinaye sandissanti, niṭṭhamettha gantabbaṁ:


pli: ‘addhā idaṁ na ceva tassa bhagavato vacanaṁ arahato sammāsambuddhassa;


pli: tesañca therānaṁ duggahitan’ti.


pli: Iti hetaṁ, bhikkhave, chaḍḍeyyātha.


pli: Idha pana, bhikkhave, bhikkhu evaṁ vadeyya:


pli: Tāni ce sutte otāriyamānāni vinaye sandassiyamānāni sutte ceva otaranti vinaye ca sandissanti, niṭṭhamettha gantabbaṁ:


pli: ‘addhā idaṁ tassa bhagavato vacanaṁ arahato sammāsambuddhassa;


pli: tesañca therānaṁ suggahitan’ti.


pli: Idaṁ, bhikkhave, tatiyaṁ mahāpadesaṁ dhāreyyātha.


pli: ‘asukasmiṁ nāma āvāse eko thero bhikkhu viharati bahussuto āgatāgamo dhammadharo vinayadharo mātikādharo.


pli: Tassa me therassa sammukhā sutaṁ sammukhā paṭiggahitaṁ—


pli: tassa ca therassa duggahitan’ti.


pli: tassa ca therassa suggahitan’ti.


pli: Idaṁ, bhikkhave, catutthaṁ mahāpadesaṁ dhāreyyātha.


pli: Ime kho, bhikkhave, cattāro mahāpadesā”ti.


pli: Dasamaṁ.


pli: Sañcetaniyavaggo tatiyo.


pli: Tassuddānaṁ


pli: Cetanā vibhatti koṭṭhiko,


pli: Ānando upavāṇapañcamaṁ;


pli: Āyācana rāhula jambālī,


pli: Nibbānaṁ mahāpadesenāti.


title_pli: Aṅguttara Nikāya 4.181 19. Brāhmaṇavagga

pli: Aṅguttara Nikāya 4.181


pli: 19. Brāhmaṇavagga


pli: Yodhājīvasutta


pli: “Catūhi, bhikkhave, aṅgehi samannāgato yodhājīvo rājāraho hoti rājabhoggo, rañño aṅganteva saṅkhaṁ gacchati.


pli: Katamehi catūhi?


pli: Idha, bhikkhave, yodhājīvo ṭhānakusalo ca hoti, dūrepātī ca, akkhaṇavedhī ca, mahato ca kāyassa padāletā.


pli: Imehi kho, bhikkhave, catūhi aṅgehi samannāgato yodhājīvo rājāraho hoti rājabhoggo, rañño aṅganteva saṅkhaṁ gacchati.


pli: Evamevaṁ kho, bhikkhave, catūhi dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassa.


pli: Idha, bhikkhave, bhikkhu ṭhānakusalo ca hoti, dūrepātī ca, akkhaṇavedhī ca, mahato ca kāyassa padāletā.


pli: Kathañca, bhikkhave, bhikkhu ṭhānakusalo hoti?


pli: Idha, bhikkhave, bhikkhu sīlavā hoti …pe… samādāya sikkhati sikkhāpadesu.


pli: Evaṁ kho, bhikkhave, bhikkhu ṭhānakusalo hoti.


pli: Kathañca, bhikkhave, bhikkhu dūrepātī hoti?


pli: Idha, bhikkhave, bhikkhu yaṁ kiñci rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Yā kāci vedanā …


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Evaṁ kho, bhikkhave, bhikkhu dūrepātī hoti.


pli: Kathañca, bhikkhave, bhikkhu akkhaṇavedhī hoti?


pli: Idha, bhikkhave, bhikkhu ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Evaṁ kho, bhikkhave, bhikkhu akkhaṇavedhī hoti.


pli: Kathañca, bhikkhave, bhikkhu mahato kāyassa padāletā hoti?


pli: Idha, bhikkhave, bhikkhu mahantaṁ avijjākkhandhaṁ padāletā.


pli: Evaṁ kho, bhikkhave, bhikkhu mahato kāyassa padāletā hoti.


pli: Imehi kho, bhikkhave, catūhi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassā”ti.


pli: Paṭhamaṁ.


title_pli: Aṅguttara Nikāya 4.182 19. Brāhmaṇavagga

pli: Aṅguttara Nikāya 4.182


pli: 19. Brāhmaṇavagga


pli: Pāṭibhogasutta


pli: “Catunnaṁ, bhikkhave, dhammānaṁ natthi koci pāṭibhogo—


pli: samaṇo vā brāhmaṇo vā devo vā māro vā brahmā vā koci vā lokasmiṁ.


pli: Katamesaṁ catunnaṁ?


pli: ‘Jarādhammaṁ mā jīrī’ti natthi koci pāṭibhogo—


pli: samaṇo vā brāhmaṇo vā devo vā māro vā brahmā vā koci vā lokasmiṁ;


pli: ‘byādhidhammaṁ mā byādhiyī’ti natthi koci pāṭibhogo—


pli: ‘maraṇadhammaṁ mā mīyī’ti natthi koci pāṭibhogo—


pli: ‘yāni kho pana tāni pubbe attanā katāni pāpakāni kammāni saṅkilesikāni ponobhavikāni sadarāni dukkhavipākāni āyatiṁ jātijarāmaraṇikāni, tesaṁ vipāko mā nibbattī’ti natthi koci pāṭibhogo—


pli: Imesaṁ kho, bhikkhave, catunnaṁ dhammānaṁ natthi koci pāṭibhogo—


pli: samaṇo vā brāhmaṇo vā devo vā māro vā brahmā vā koci vā lokasmin”ti.


pli: Dutiyaṁ.


title_pli: Aṅguttara Nikāya 4.183 19. Brāhmaṇavagga

pli: Aṅguttara Nikāya 4.183


pli: Sutasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho vassakāro brāhmaṇo magadhamahāmatto yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho vassakāro brāhmaṇo magadhamahāmatto bhagavantaṁ etadavoca:


pli: “Ahañhi, bho gotama, evaṁvādī evaṁdiṭṭhi:


pli: ‘yo koci diṭṭhaṁ bhāsati—


pli: evaṁ me diṭṭhanti, natthi tato doso;


pli: yo koci sutaṁ bhāsati—


pli: evaṁ me sutanti, natthi tato doso;


pli: yo koci mutaṁ bhāsati—


pli: evaṁ me mutanti, natthi tato doso;


pli: yo koci viññātaṁ bhāsati—


pli: evaṁ me viññātanti, natthi tato doso’”ti.


pli: “Nāhaṁ, brāhmaṇa, sabbaṁ diṭṭhaṁ bhāsitabbanti vadāmi;


pli: na panāhaṁ, brāhmaṇa, sabbaṁ diṭṭhaṁ na bhāsitabbanti vadāmi;


pli: nāhaṁ, brāhmaṇa, sabbaṁ sutaṁ bhāsitabbanti vadāmi;


pli: na panāhaṁ, brāhmaṇa, sabbaṁ sutaṁ na bhāsitabbanti vadāmi;


pli: nāhaṁ, brāhmaṇa, sabbaṁ mutaṁ bhāsitabbanti vadāmi;


pli: na panāhaṁ, brāhmaṇa, sabbaṁ mutaṁ na bhāsitabbanti vadāmi;


pli: nāhaṁ, brāhmaṇa, sabbaṁ viññātaṁ bhāsitabbanti vadāmi;


pli: na panāhaṁ, brāhmaṇa, sabbaṁ viññātaṁ na bhāsitabbanti vadāmi.


pli: Yañhi, brāhmaṇa, diṭṭhaṁ bhāsato akusalā dhammā abhivaḍḍhanti, kusalā dhammā parihāyanti, evarūpaṁ diṭṭhaṁ na bhāsitabbanti vadāmi.


pli: Yañca khvassa, brāhmaṇa, diṭṭhaṁ abhāsato kusalā dhammā parihāyanti, akusalā dhammā abhivaḍḍhanti, evarūpaṁ diṭṭhaṁ bhāsitabbanti vadāmi.


pli: Yañhi, brāhmaṇa, sutaṁ bhāsato akusalā dhammā abhivaḍḍhanti, kusalā dhammā parihāyanti, evarūpaṁ sutaṁ na bhāsitabbanti vadāmi.


pli: Yañca khvassa, brāhmaṇa, sutaṁ abhāsato kusalā dhammā parihāyanti, akusalā dhammā abhivaḍḍhanti, evarūpaṁ sutaṁ bhāsitabbanti vadāmi.


pli: Yañhi, brāhmaṇa, mutaṁ bhāsato akusalā dhammā abhivaḍḍhanti, kusalā dhammā parihāyanti, evarūpaṁ mutaṁ na bhāsitabbanti vadāmi.


pli: Yañca khvassa, brāhmaṇa, mutaṁ abhāsato kusalā dhammā parihāyanti, akusalā dhammā abhivaḍḍhanti, evarūpaṁ mutaṁ bhāsitabbanti vadāmi.


pli: Yañhi, brāhmaṇa, viññātaṁ bhāsato akusalā dhammā abhivaḍḍhanti, kusalā dhammā parihāyanti, evarūpaṁ viññātaṁ na bhāsitabbanti vadāmi.


pli: Yañca khvassa, brāhmaṇa, viññātaṁ abhāsato kusalā dhammā parihāyanti, akusalā dhammā abhivaḍḍhanti, evarūpaṁ viññātaṁ bhāsitabbanti vadāmī”ti.


pli: Atha kho vassakāro brāhmaṇo magadhamahāmatto bhagavato bhāsitaṁ abhinanditvā anumoditvā uṭṭhāyāsanā pakkāmīti.


pli: Tatiyaṁ.


title_pli: Aṅguttara Nikāya 4.184 19. Brāhmaṇavagga

pli: Aṅguttara Nikāya 4.184


pli: 19. Brāhmaṇavagga


pli: Abhayasutta


pli: Atha kho jāṇussoṇi brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho jāṇussoṇi brāhmaṇo bhagavantaṁ etadavoca:


pli: “Ahañhi, bho gotama, evaṁvādī evaṁdiṭṭhi:


pli: ‘natthi yo maraṇadhammo samāno na bhāyati, na santāsaṁ āpajjati maraṇassā’”ti.


pli: “Atthi, brāhmaṇa, maraṇadhammo samāno bhāyati, santāsaṁ āpajjati maraṇassa;


pli: atthi pana, brāhmaṇa, maraṇadhammo samāno na bhāyati, na santāsaṁ āpajjati maraṇassa.


pli: Katamo ca, brāhmaṇa, maraṇadhammo samāno bhāyati, santāsaṁ āpajjati maraṇassa?


pli: Idha, brāhmaṇa, ekacco kāmesu avītarāgo hoti avigatacchando avigatapemo avigatapipāso avigatapariḷāho avigatataṇho.


pli: Tamenaṁ aññataro gāḷho rogātaṅko phusati.


pli: Tassa aññatarena gāḷhena rogātaṅkena phuṭṭhassa evaṁ hoti:


pli: ‘piyā vata maṁ kāmā jahissanti, piye cāhaṁ kāme jahissāmī’ti.


pli: So socati kilamati paridevati, urattāḷiṁ kandati, sammohaṁ āpajjati.


pli: Ayaṁ kho, brāhmaṇa, maraṇadhammo samāno bhāyati, santāsaṁ āpajjati maraṇassa.


pli: Puna caparaṁ, brāhmaṇa, idhekacco kāye avītarāgo hoti avigatacchando avigatapemo avigatapipāso avigatapariḷāho avigatataṇho.


pli: ‘piyo vata maṁ kāyo jahissati, piyañcāhaṁ kāyaṁ jahissāmī’ti.


pli: Ayampi kho, brāhmaṇa, maraṇadhammo samāno bhāyati, santāsaṁ āpajjati maraṇassa.


pli: Puna caparaṁ, brāhmaṇa, idhekacco akatakalyāṇo hoti akatakusalo akatabhīruttāṇo katapāpo kataluddo katakibbiso.


pli: ‘akataṁ vata me kalyāṇaṁ, akataṁ kusalaṁ, akataṁ bhīruttāṇaṁ;


pli: kataṁ pāpaṁ, kataṁ luddaṁ, kataṁ kibbisaṁ.


pli: Yāvatā, bho, akatakalyāṇānaṁ akatakusalānaṁ akatabhīruttāṇānaṁ katapāpānaṁ kataluddānaṁ katakibbisānaṁ gati taṁ gatiṁ pecca gacchāmī’ti.


pli: Puna caparaṁ, brāhmaṇa, idhekacco kaṅkhī hoti vicikicchī aniṭṭhaṅgato saddhamme.


pli: ‘kaṅkhī vatamhi vicikicchī aniṭṭhaṅgato saddhamme’ti.


pli: Ime kho, brāhmaṇa, cattāro maraṇadhammā samānā bhāyanti, santāsaṁ āpajjanti maraṇassa.


pli: Katamo ca, brāhmaṇa, maraṇadhammo samāno na bhāyati, na santāsaṁ āpajjati maraṇassa?


pli: Idha, brāhmaṇa, ekacco kāmesu vītarāgo hoti vigatacchando vigatapemo vigatapipāso vigatapariḷāho vigatataṇho.


pli: Tamenaṁ aññataro gāḷho rogātaṅko phusati.


pli: Tassa aññatarena gāḷhena rogātaṅkena phuṭṭhassa na evaṁ hoti:


pli: ‘piyā vata maṁ kāmā jahissanti, piye cāhaṁ kāme jahissāmī’ti.


pli: So na socati na kilamati na paridevati, na urattāḷiṁ kandati, na sammohaṁ āpajjati.


pli: Ayaṁ kho, brāhmaṇa, maraṇadhammo samāno na bhāyati, na santāsaṁ āpajjati maraṇassa.


pli: Puna caparaṁ, brāhmaṇa, idhekacco kāye vītarāgo hoti vigatacchando vigatapemo vigatapipāso vigatapariḷāho vigatataṇho.


pli: ‘piyo vata maṁ kāyo jahissati, piyañcāhaṁ kāyaṁ jahissāmī’ti.


pli: Ayampi kho, brāhmaṇa, maraṇadhammo samāno na bhāyati, na santāsaṁ āpajjati maraṇassa.


pli: Puna caparaṁ, brāhmaṇa, idhekacco akatapāpo hoti akataluddo akatakibbiso katakalyāṇo katakusalo katabhīruttāṇo.


pli: Tassa aññatarena gāḷhena rogātaṅkena phuṭṭhassa evaṁ hoti:


pli: ‘akataṁ vata me pāpaṁ, akataṁ luddaṁ, akataṁ kibbisaṁ;


pli: kataṁ kalyāṇaṁ, kataṁ kusalaṁ, kataṁ bhīruttāṇaṁ.


pli: Yāvatā, bho, akatapāpānaṁ akataluddānaṁ akatakibbisānaṁ katakalyāṇānaṁ katakusalānaṁ katabhīruttāṇānaṁ gati taṁ gatiṁ pecca gacchāmī’ti.


pli: Puna caparaṁ, brāhmaṇa, idhekacco akaṅkhī hoti avicikicchī niṭṭhaṅgato saddhamme.


pli: ‘akaṅkhī vatamhi avicikicchī niṭṭhaṅgato saddhamme’ti.


pli: Ime kho, brāhmaṇa, cattāro maraṇadhammā samānā na bhāyanti, na santāsaṁ āpajjanti maraṇassā”ti.


pli: “Abhikkantaṁ, bho gotama, abhikkantaṁ, bho gotama …pe… upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Catutthaṁ.


title_pli: Aṅguttara Nikāya 4.185 19. Brāhmaṇavagga

pli: Aṅguttara Nikāya 4.185


pli: 19. Brāhmaṇavagga


pli: Brāhmaṇasaccasutta


pli: Ekaṁ samayaṁ bhagavā rājagahe viharati gijjhakūṭe pabbate.


pli: Tena kho pana samayena sambahulā abhiññātā abhiññātā paribbājakā sippinikātīre paribbājakārāme paṭivasanti, seyyathidaṁ annabhāro varadharo sakuludāyī ca paribbājako aññe ca abhiññātā abhiññātā paribbājakā.


pli: Atha kho bhagavā sāyanhasamayaṁ paṭisallānā vuṭṭhito yena sippinikātīre paribbājakārāmo tenupasaṅkami.


pli: Tena kho pana samayena tesaṁ aññatitthiyānaṁ paribbājakānaṁ sannisinnānaṁ sannipatitānaṁ ayamantarā kathā udapādi:


pli: “itipi brāhmaṇasaccāni, itipi brāhmaṇasaccānī”ti.


pli: Atha kho bhagavā yena te paribbājakā tenupasaṅkami; upasaṅkamitvā paññatte āsane nisīdi. Nisajja kho bhagavā te paribbājake etadavoca:


pli: “Kāya nuttha, paribbājakā, etarahi kathāya sannisinnā, kā ca pana vo antarākathā vippakatā”ti?


pli: “Idha, bho gotama, amhākaṁ sannisinnānaṁ sannipatitānaṁ ayamantarākathā udapādi:


pli: ‘itipi brāhmaṇasaccāni, itipi brāhmaṇasaccānī’”ti.


pli: “Cattārimāni, paribbājakā, brāhmaṇasaccāni mayā sayaṁ abhiññā sacchikatvā paveditāni.


pli: Katamāni cattāri?


pli: Idha, paribbājakā, brāhmaṇo evamāha:


pli: ‘sabbe pāṇā avajjhā’ti.


pli: Iti vadaṁ brāhmaṇo saccaṁ āha, no musā.


pli: So tena na samaṇoti maññati, na brāhmaṇoti maññati, na seyyohamasmīti maññati, na sadisohamasmīti maññati, na hīnohamasmīti maññati.


pli: Api ca yadeva tattha saccaṁ tadabhiññāya pāṇānaṁyeva anuddayāya anukampāya paṭipanno hoti.


pli: Puna caparaṁ, paribbājakā, brāhmaṇo evamāha:


pli: ‘sabbe kāmā aniccā dukkhā vipariṇāmadhammā’ti.


pli: Iti vadaṁ brāhmaṇo saccamāha, no musā.


pli: Api ca yadeva tattha saccaṁ tadabhiññāya kāmānaṁyeva nibbidāya virāgāya nirodhāya paṭipanno hoti.


pli: ‘sabbe bhavā aniccā …pe… tadabhiññāya bhavānaṁyeva nibbidāya virāgāya nirodhāya paṭipanno hoti.


pli: ‘nāhaṁ kvacani kassaci kiñcanatasmiṁ na ca mama kvacani katthaci kiñcanatatthī’ti.


pli: Api ca yadeva tattha saccaṁ tadabhiññāya ākiñcaññaṁyeva paṭipadaṁ paṭipanno hoti.


pli: Imāni kho, paribbājakā, cattāri brāhmaṇasaccāni mayā sayaṁ abhiññā sacchikatvā paveditānī”ti.


pli: Pañcamaṁ.


title_pli: Aṅguttara Nikāya 4.186 19. Brāhmaṇavagga

pli: Aṅguttara Nikāya 4.186


pli: 19. Brāhmaṇavagga


pli: Ummaggasutta


pli: Atha kho aññataro bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “kena nu kho, bhante, loko nīyati, kena loko parikassati, kassa ca uppannassa vasaṁ gacchatī”ti?


pli: “Sādhu sādhu, bhikkhu.


pli: Bhaddako kho te, bhikkhu, ummaggo, bhaddakaṁ paṭibhānaṁ, kalyāṇī paripucchā.


pli: Evañhi tvaṁ, bhikkhu, pucchasi:


pli: ‘kena nu kho, bhante, loko nīyati, kena loko parikassati, kassa ca uppannassa vasaṁ gacchatī’”ti?


pli: “Evaṁ, bhante”.


pli: “Cittena kho, bhikkhu, loko nīyati, cittena parikassati, cittassa uppannassa vasaṁ gacchatī”ti.


pli: “Sādhu, bhante”ti kho so bhikkhu bhagavato bhāsitaṁ abhinanditvā anumoditvā bhagavantaṁ uttari pañhaṁ apucchi:


pli: “‘bahussuto dhammadharo, bahussuto dhammadharo’ti, bhante, vuccati.


pli: Kittāvatā nu kho, bhante, bahussuto dhammadharo hotī”ti?


pli: Bhaddako kho te, bhikkhu ummaggo, bhaddakaṁ paṭibhānaṁ, kalyāṇī paripucchā.


pli: ‘bahussuto dhammadharo, bahussuto dhammadharoti, bhante, vuccati.


pli: Kittāvatā nu kho, bhante, bahussuto dhammadharo hotī’”ti?


pli: “Bahū kho, bhikkhu, mayā dhammā desitā—


pli: suttaṁ, geyyaṁ, veyyākaraṇaṁ, gāthā, udānaṁ, itivuttakaṁ, jātakaṁ, abbhutadhammaṁ, vedallaṁ.


pli: Catuppadāya cepi, bhikkhu, gāthāya atthamaññāya dhammamaññāya dhammānudhammappaṭipanno hoti bahussuto dhammadharoti alaṁvacanāyā”ti.


pli: “‘sutavā nibbedhikapañño, sutavā nibbedhikapañño’ti, bhante, vuccati.


pli: Kittāvatā nu kho, bhante, sutavā nibbedhikapañño hotī”ti?


pli: “Sādhu sādhu, bhikkhu.


pli: Bhaddako kho te, bhikkhu, ummaggo, bhaddakaṁ paṭibhānaṁ, kalyāṇī paripucchā.


pli: Evañhi tvaṁ, bhikkhu, pucchasi:


pli: ‘sutavā nibbedhikapañño, sutavā nibbedhikapaññoti, bhante, vuccati.


pli: Kittāvatā nu kho, bhante, sutavā nibbedhikapañño hotī’”ti?


pli: “Evaṁ, bhante”.


pli: “Idha, bhikkhu, bhikkhuno ‘idaṁ dukkhan’ti sutaṁ hoti, paññāya cassa atthaṁ ativijjha passati;


pli: ‘ayaṁ dukkhasamudayo’ti sutaṁ hoti, paññāya cassa atthaṁ ativijjha passati;


pli: ‘ayaṁ dukkhanirodho’ti sutaṁ hoti, paññāya cassa atthaṁ ativijjha passati;


pli: ‘ayaṁ dukkhanirodhagāminī paṭipadā’ti sutaṁ hoti, paññāya cassa atthaṁ ativijjha passati.


pli: Evaṁ kho, bhikkhu, sutavā nibbedhikapañño hotī”ti.


pli: “Sādhu, bhante”ti kho so bhikkhu bhagavato bhāsitaṁ abhinanditvā anumoditvā bhagavantaṁ uttari pañhaṁ apucchi:


pli: “‘paṇḍito mahāpañño, paṇḍito mahāpañño’ti, bhante, vuccati.


pli: Kittāvatā nu kho, bhante, paṇḍito mahāpañño hotī”ti?


pli: Evañhi tvaṁ bhikkhu pucchasi:


pli: ‘paṇḍito mahāpañño, paṇḍito mahāpaññoti, bhante, vuccati.


pli: Kittāvatā nu kho, bhante, paṇḍito mahāpañño hotī’”ti?


pli: “Idha, bhikkhu, paṇḍito mahāpañño nevattabyābādhāya ceteti na parabyābādhāya ceteti na ubhayabyābādhāya ceteti attahitaparahitaubhayahitasabbalokahitameva cintayamāno cinteti.


pli: Evaṁ kho, bhikkhu, paṇḍito mahāpañño hotī”ti.


pli: Chaṭṭhaṁ.


title_pli: Aṅguttara Nikāya 4.187 19. Brāhmaṇavagga

pli: Aṅguttara Nikāya 4.187


pli: 19. Brāhmaṇavagga


pli: Vassakārasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho vassakāro brāhmaṇo magadhamahāmatto yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho vassakāro brāhmaṇo magadhamahāmatto bhagavantaṁ etadavoca:


pli: “Jāneyya nu kho, bho gotama, asappuriso asappurisaṁ:


pli: ‘asappuriso ayaṁ bhavan’”ti?


pli: “Aṭṭhānaṁ kho etaṁ, brāhmaṇa, anavakāso yaṁ asappuriso asappurisaṁ jāneyya:


pli: ‘asappuriso ayaṁ bhavan’”ti.


pli: “Jāneyya pana, bho gotama, asappuriso sappurisaṁ:


pli: ‘sappuriso ayaṁ bhavan’”ti?


pli: “Etampi kho, brāhmaṇa, aṭṭhānaṁ anavakāso yaṁ asappuriso sappurisaṁ jāneyya:


pli: ‘sappuriso ayaṁ bhavan’”ti.


pli: “Jāneyya nu kho, bho gotama, sappuriso sappurisaṁ:


pli: “Ṭhānaṁ kho etaṁ, brāhmaṇa, vijjati yaṁ sappuriso sappurisaṁ jāneyya:


pli: “Jāneyya pana, bho gotama, sappuriso asappurisaṁ:


pli: “Etampi kho, brāhmaṇa, ṭhānaṁ vijjati yaṁ sappuriso asappurisaṁ jāneyya:


pli: “Acchariyaṁ, bho gotama, abbhutaṁ, bho gotama.


pli: Yāva subhāsitañcidaṁ bhotā gotamena:


pli: ‘aṭṭhānaṁ kho etaṁ, brāhmaṇa, anavakāso yaṁ asappuriso asappurisaṁ jāneyya—


pli: asappuriso ayaṁ bhavanti.


pli: Etampi kho, brāhmaṇa, aṭṭhānaṁ anavakāso yaṁ asappuriso sappurisaṁ jāneyya—


pli: sappuriso ayaṁ bhavanti.


pli: Ṭhānaṁ kho etaṁ, brāhmaṇa, vijjati yaṁ sappuriso sappurisaṁ jāneyya—


pli: Etampi kho, brāhmaṇa, ṭhānaṁ vijjati yaṁ sappuriso asappurisaṁ jāneyya—


pli: asappuriso ayaṁ bhavan’ti.


pli: Ekamidaṁ, bho gotama, samayaṁ todeyyassa brāhmaṇassa parisati parūpārambhaṁ vattenti:


pli: ‘bālo ayaṁ rājā eḷeyyo samaṇe rāmaputte abhippasanno, samaṇe ca pana rāmaputte evarūpaṁ paramanipaccakāraṁ karoti, yadidaṁ abhivādanaṁ paccuṭṭhānaṁ añjalikammaṁ sāmīcikammanti.


pli: Imepi rañño eḷeyyassa parihārakā bālā—


pli: yamako moggallo uggo nāvindakī gandhabbo aggivesso, ye samaṇe rāmaputte abhippasannā, samaṇe ca pana rāmaputte evarūpaṁ paramanipaccakāraṁ karonti, yadidaṁ abhivādanaṁ paccuṭṭhānaṁ añjalikammaṁ sāmīcikamman’ti.


pli: Tyāssudaṁ todeyyo brāhmaṇo iminā nayena neti.


pli: ‘Taṁ kiṁ maññanti, bhonto,


pli: paṇḍito rājā eḷeyyo karaṇīyādhikaraṇīyesu vacanīyādhivacanīyesu alamatthadasatarehi alamatthadasataro’ti?


pli: ‘Evaṁ, bho, paṇḍito rājā eḷeyyo karaṇīyādhikaraṇīyesu vacanīyādhivacanīyesu alamatthadasatarehi alamatthadasataroti.


pli: Yasmā ca kho, bho, samaṇo rāmaputto raññā eḷeyyena paṇḍitena paṇḍitataro karaṇīyādhikaraṇīyesu vacanīyādhivacanīyesu alamatthadasatarena alamatthadasataro, tasmā rājā eḷeyyo samaṇe rāmaputte abhippasanno, samaṇe ca pana rāmaputte evarūpaṁ paramanipaccakāraṁ karoti, yadidaṁ abhivādanaṁ paccuṭṭhānaṁ añjalikammaṁ sāmīcikammaṁ’.


pli: paṇḍitā rañño eḷeyyassa parihārakā—


pli: yamako moggallo uggo nāvindakī gandhabbo aggivesso, karaṇīyādhikaraṇīyesu vacanīyādhivacanīyesu alamatthadasatarehi alamatthadasatarā’ti?


pli: ‘Evaṁ, bho, paṇḍitā rañño eḷeyyassa parihārakā—


pli: yamako moggallo uggo nāvindakī gandhabbo aggivesso, karaṇīyādhikaraṇīyesu vacanīyādhivacanīyesu alamatthadasatarehi alamatthadasatarāti.


pli: Yasmā ca kho, bho, samaṇo rāmaputto rañño eḷeyyassa parihārakehi paṇḍitehi paṇḍitataro karaṇīyādhikaraṇīyesu vacanīyādhivacanīyesu alamatthadasatarehi alamatthadasataro, tasmā rañño eḷeyyassa parihārakā samaṇe rāmaputte abhippasannā;


pli: samaṇe ca pana rāmaputte evarūpaṁ paramanipaccakāraṁ karonti, yadidaṁ abhivādanaṁ paccuṭṭhānaṁ añjalikammaṁ sāmīcikamman’ti.


pli: Acchariyaṁ, bho gotama, abbhutaṁ, bho gotama.


pli: Yāva subhāsitañcidaṁ bhotā gotamena:


pli: ‘aṭṭhānaṁ kho etaṁ, brāhmaṇa, anavakāso yaṁ asappuriso asappurisaṁ jāneyya—


pli: asappuriso ayaṁ bhavanti.


pli: Etampi kho, brāhmaṇa, aṭṭhānaṁ anavakāso yaṁ asappuriso sappurisaṁ jāneyya—


pli: sappuriso ayaṁ bhavanti.


pli: Ṭhānaṁ kho etaṁ, brāhmaṇa, vijjati yaṁ sappuriso sappurisaṁ jāneyya—


pli: Etampi kho, brāhmaṇa, ṭhānaṁ vijjati yaṁ sappuriso asappurisaṁ jāneyya—


pli: asappuriso ayaṁ bhavan’ti.


pli: Handa ca dāni mayaṁ, bho gotama, gacchāma.


pli: Bahukiccā mayaṁ bahukaraṇīyā”ti.


pli: “Yassadāni tvaṁ, brāhmaṇa, kālaṁ maññasī”ti.


pli: Atha kho vassakāro brāhmaṇo magadhamahāmatto bhagavato bhāsitaṁ abhinanditvā anumoditvā uṭṭhāyāsanā pakkāmīti.


pli: Sattamaṁ.


title_pli: Aṅguttara Nikāya 4.188 19. Brāhmaṇavagga

pli: Aṅguttara Nikāya 4.188


pli: 19. Brāhmaṇavagga


pli: Upakasutta


pli: Ekaṁ samayaṁ bhagavā rājagahe viharati gijjhakūṭe pabbate.


pli: Atha kho upako maṇḍikāputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho upako maṇḍikāputto bhagavantaṁ etadavoca:


pli: “Ahañhi, bhante, evaṁvādī evaṁdiṭṭhi:


pli: ‘yo koci parūpārambhaṁ vatteti, parūpārambhaṁ vattento sabbo so na upapādeti.


pli: Anupapādento gārayho hoti upavajjo’”ti.


pli: “Parūpārambhañce, upaka, vatteti parūpārambhaṁ vattento na upapādeti, anupapādento gārayho hoti upavajjo.


pli: Tvaṁ kho, upaka, parūpārambhaṁ vattesi, parūpārambhaṁ vattento na upapādesi, anupapādento gārayho hosi upavajjo”ti.


pli: “Seyyathāpi, bhante, ummujjamānakaṁyeva mahatā pāsena bandheyya;


pli: evamevaṁ kho ahaṁ, bhante, ummujjamānakoyeva bhagavatā mahatā vādapāsena baddho”ti.


pli: “Idaṁ akusalanti kho, upaka, mayā paññattaṁ.


pli: Tattha aparimāṇā padā aparimāṇā byañjanā aparimāṇā tathāgatassa dhammadesanā—


pli: itipidaṁ akusalanti.


pli: Taṁ kho panidaṁ akusalaṁ pahātabbanti kho, upaka, mayā paññattaṁ.


pli: itipidaṁ akusalaṁ pahātabbanti.


pli: Idaṁ kusalanti kho, upaka, mayā paññattaṁ.


pli: itipidaṁ kusalanti.


pli: Taṁ kho panidaṁ kusalaṁ bhāvetabbanti kho, upaka, mayā paññattaṁ.


pli: itipidaṁ kusalaṁ bhāvetabban”ti.


pli: Atha kho upako maṇḍikāputto bhagavato bhāsitaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā yena rājā māgadho ajātasattu vedehiputto tenupasaṅkami; upasaṅkamitvā yāvatako ahosi bhagavatā saddhiṁ kathāsallāpo taṁ sabbaṁ rañño māgadhassa ajātasattussa vedehiputtassa ārocesi.


pli: Evaṁ vutte, rājā māgadho ajātasattu vedehiputto kupito anattamano upakaṁ maṇḍikāputtaṁ etadavoca:


pli: “yāva dhaṁsī vatāyaṁ loṇakāradārako yāva mukharo yāva pagabbo yatra hi nāma taṁ bhagavantaṁ arahantaṁ sammāsambuddhaṁ āsādetabbaṁ maññissati;


pli: apehi tvaṁ, upaka, vinassa, mā taṁ addasan”ti.


pli: Aṭṭhamaṁ.


title_pli: Aṅguttara Nikāya 4.189 19. Brāhmaṇavagga

pli: Aṅguttara Nikāya 4.189


pli: 19. Brāhmaṇavagga


pli: Sacchikaraṇīyasutta


pli: “Cattārome, bhikkhave, sacchikaraṇīyā dhammā.


pli: Katame cattāro?


pli: Atthi, bhikkhave, dhammā kāyena sacchikaraṇīyā;


pli: atthi, bhikkhave, dhammā satiyā sacchikaraṇīyā;


pli: atthi, bhikkhave, dhammā cakkhunā sacchikaraṇīyā;


pli: atthi, bhikkhave, dhammā paññāya sacchikaraṇīyā.


pli: Katame ca, bhikkhave, dhammā kāyena sacchikaraṇīyā?


pli: Aṭṭha vimokkhā, bhikkhave, kāyena sacchikaraṇīyā.


pli: Katame ca, bhikkhave, dhammā satiyā sacchikaraṇīyā?


pli: Pubbenivāso, bhikkhave, satiyā sacchikaraṇīyo.


pli: Katame ca, bhikkhave, dhammā cakkhunā sacchikaraṇīyā?


pli: Sattānaṁ cutūpapāto, bhikkhave, cakkhunā sacchikaraṇīyo.


pli: Katame ca, bhikkhave, dhammā paññāya sacchikaraṇīyā?


pli: Āsavānaṁ khayo, bhikkhave, paññāya sacchikaraṇīyo.


pli: Ime kho, bhikkhave, cattāro sacchikaraṇīyā dhammā”ti.


pli: Navamaṁ.


title_pli: Aṅguttara Nikāya 4.19 2. Caravagga

pli: Aṅguttara Nikāya 4.19


pli: 2. Caravagga


pli: Tatiyaagatisutta


pli: “Cattārimāni, bhikkhave, agatigamanāni.


pli: Katamāni cattāri?


pli: Chandāgatiṁ gacchati, dosāgatiṁ gacchati, mohāgatiṁ gacchati, bhayāgatiṁ gacchati—


pli: Imāni kho, bhikkhave, cattāri agatigamanāni.


pli: Cattārimāni, bhikkhave, nāgatigamanāni.


pli: Na chandāgatiṁ gacchati, na dosāgatiṁ gacchati, na mohāgatiṁ gacchati, na bhayāgatiṁ gacchati—


pli: Imāni kho, bhikkhave, cattāri nāgatigamanānīti.


pli: Chandā dosā bhayā mohā,


pli: yo dhammaṁ ativattati;


pli: Nihīyati tassa yaso,


pli: kāḷapakkheva candimā.


pli: yo dhammaṁ nātivattati;


pli: Āpūrati tassa yaso,


pli: sukkapakkheva candimā”ti.


pli: Navamaṁ.


title_pli: Aṅguttara Nikāya 4.190 19. Brāhmaṇavagga

pli: Aṅguttara Nikāya 4.190


pli: 19. Brāhmaṇavagga


pli: Uposathasutta


pli: Ekaṁ samayaṁ bhagavā sāvatthiyaṁ viharati pubbārāme migāramātupāsāde.


pli: Tena kho pana samayena bhagavā tadahuposathe bhikkhusaṅghaparivuto nisinno hoti.


pli: Atha kho bhagavā tuṇhībhūtaṁ tuṇhībhūtaṁ bhikkhusaṅghaṁ anuviloketvā bhikkhū āmantesi:


pli: “Apalāpāyaṁ, bhikkhave, parisā nippalāpāyaṁ, bhikkhave, parisā suddhā sāre patiṭṭhitā.


pli: Tathārūpo ayaṁ, bhikkhave, bhikkhusaṅgho, tathārūpāyaṁ, bhikkhave, parisā.


pli: Yathārūpā parisā dullabhā dassanāyapi lokasmiṁ, tathārūpo ayaṁ, bhikkhave, bhikkhusaṅgho, tathārūpāyaṁ, bhikkhave, parisā.


pli: Yathārūpā parisā āhuneyyā pāhuneyyā dakkhiṇeyyā añjalikaraṇīyā anuttaraṁ puññakkhettaṁ lokassa, tathārūpo ayaṁ, bhikkhave, bhikkhusaṅgho, tathārūpāyaṁ, bhikkhave, parisā.


pli: Yathārūpāya parisāya appaṁ dinnaṁ bahu hoti bahu dinnaṁ bahutaraṁ, tathārūpo ayaṁ, bhikkhave, bhikkhusaṅgho, tathārūpāyaṁ, bhikkhave, parisā.


pli: Yathārūpaṁ parisaṁ alaṁ yojanagaṇanānipi dassanāya gantuṁ api puṭosenāpi, tathārūpo ayaṁ, bhikkhave, bhikkhusaṅgho, tathārūpāyaṁ, bhikkhave, parisā.


pli: Santi, bhikkhave, bhikkhū imasmiṁ bhikkhusaṅghe devappattā viharanti;


pli: santi, bhikkhave, bhikkhū imasmiṁ bhikkhusaṅghe brahmappattā viharanti;


pli: santi, bhikkhave, bhikkhū imasmiṁ bhikkhusaṅghe āneñjappattā viharanti;


pli: santi, bhikkhave, bhikkhū imasmiṁ bhikkhusaṅghe ariyappattā viharanti.


pli: Kathañca, bhikkhave, bhikkhu devappatto hoti?


pli: Idha, bhikkhave, bhikkhu vivicceva kāmehi …pe… paṭhamaṁ jhānaṁ upasampajja viharati;


pli: vitakkavicārānaṁ vūpasamā …pe… dutiyaṁ jhānaṁ …pe… tatiyaṁ jhānaṁ …pe… catutthaṁ jhānaṁ upasampajja viharati.


pli: Evaṁ kho, bhikkhave, bhikkhu devappatto hoti.


pli: Kathañca, bhikkhave, bhikkhu brahmappatto hoti?


pli: Idha, bhikkhave, bhikkhu mettāsahagatena cetasā ekaṁ disaṁ pharitvā viharati, tathā dutiyaṁ tathā tatiyaṁ tathā catutthaṁ. Iti uddhamadho tiriyaṁ sabbadhi sabbattatāya sabbāvantaṁ lokaṁ mettāsahagatena cetasā vipulena mahaggatena appamāṇena averena abyāpajjena pharitvā viharati.


pli: Karuṇā …


pli: muditā …


pli: upekkhāsahagatena cetasā ekaṁ disaṁ pharitvā viharati, tathā dutiyaṁ tathā tatiyaṁ tathā catutthaṁ. Iti uddhamadho tiriyaṁ sabbadhi sabbattatāya sabbāvantaṁ lokaṁ upekkhāsahagatena cetasā vipulena mahaggatena appamāṇena averena abyāpajjena pharitvā viharati.


pli: Evaṁ kho, bhikkhave, bhikkhu brahmappatto hoti.


pli: Kathañca, bhikkhave, bhikkhu āneñjappatto hoti?


pli: Idha, bhikkhave, bhikkhu sabbaso rūpasaññānaṁ samatikkamā paṭighasaññānaṁ atthaṅgamā nānattasaññānaṁ amanasikārā ‘ananto ākāso’ti ākāsānañcāyatanaṁ upasampajja viharati.


pli: Sabbaso ākāsānañcāyatanaṁ samatikkamma ‘anantaṁ viññāṇan’ti viññāṇañcāyatanaṁ upasampajja viharati.


pli: Sabbaso viññāṇañcāyatanaṁ samatikkamma ‘natthi kiñcī’ti ākiñcaññāyatanaṁ upasampajja viharati.


pli: Sabbaso ākiñcaññāyatanaṁ samatikkamma nevasaññānāsaññāyatanaṁ upasampajja viharati.


pli: Evaṁ kho, bhikkhave, bhikkhu āneñjappatto hoti.


pli: Kathañca, bhikkhave, bhikkhu ariyappatto hoti?


pli: Idha, bhikkhave, bhikkhu ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Evaṁ kho, bhikkhave, bhikkhu ariyappatto hotī”ti.


pli: Dasamaṁ.


pli: Brāhmaṇavaggo catuttho.


pli: Tassuddānaṁ


pli: Yodhā pāṭibhogasutaṁ,


pli: Abhayaṁ brāhmaṇasaccena pañcamaṁ;


pli: Ummaggavassakāro,


pli: Upako sacchikiriyā ca uposathoti.


title_pli: Aṅguttara Nikāya 4.191 20. Mahāvagga

pli: Aṅguttara Nikāya 4.191


pli: 20. Mahāvagga


pli: Sotānugatasutta


pli: “Sotānugatānaṁ, bhikkhave, dhammānaṁ, vacasā paricitānaṁ, manasānupekkhitānaṁ, diṭṭhiyā suppaṭividdhānaṁ cattāro ānisaṁsā pāṭikaṅkhā.


pli: Katame cattāro?


pli: Idha, bhikkhave, bhikkhu dhammaṁ pariyāpuṇāti—


pli: suttaṁ, geyyaṁ, veyyākaraṇaṁ, gāthaṁ, udānaṁ, itivuttakaṁ, jātakaṁ, abbhutadhammaṁ, vedallaṁ.


pli: Tassa te dhammā sotānugatā honti, vacasā paricitā, manasānupekkhitā, diṭṭhiyā suppaṭividdhā.


pli: So muṭṭhassati kālaṁ kurumāno aññataraṁ devanikāyaṁ upapajjati.


pli: Tassa tattha sukhino dhammapadā plavanti.


pli: Dandho, bhikkhave, satuppādo;


pli: atha so satto khippaṁyeva visesagāmī hoti.


pli: Sotānugatānaṁ, bhikkhave, dhammānaṁ, vacasā paricitānaṁ, manasānupekkhitānaṁ, diṭṭhiyā suppaṭividdhānaṁ ayaṁ paṭhamo ānisaṁso pāṭikaṅkho.


pli: Puna caparaṁ, bhikkhave, bhikkhu dhammaṁ pariyāpuṇāti—


pli: Tassa tattha na heva kho sukhino dhammapadā plavanti;


pli: api ca kho bhikkhu iddhimā cetovasippatto devaparisāyaṁ dhammaṁ deseti.


pli: Tassa evaṁ hoti:


pli: ‘ayaṁ vā so dhammavinayo, yatthāhaṁ pubbe brahmacariyaṁ acarin’ti.


pli: atha so satto khippameva visesagāmī hoti.


pli: Seyyathāpi, bhikkhave, puriso kusalo bherisaddassa.


pli: So addhānamaggappaṭipanno bherisaddaṁ suṇeyya.


pli: Tassa na heva kho assa kaṅkhā vā vimati vā:


pli: ‘bherisaddo nu kho, na nu kho bherisaddo’ti.


pli: Atha kho bherisaddotveva niṭṭhaṁ gaccheyya.


pli: Evamevaṁ kho, bhikkhave, bhikkhu dhammaṁ pariyāpuṇāti—


pli: suttaṁ, geyyaṁ, veyyākaraṇaṁ, gāthaṁ, udānaṁ, itivuttakaṁ, jātakaṁ, abbhutadhammaṁ, vedallaṁ.


pli: Tassa te dhammā sotānugatā honti, vacasā paricitā, manasānupekkhitā, diṭṭhiyā suppaṭividdhā.


pli: So muṭṭhassati kālaṁ kurumāno aññataraṁ devanikāyaṁ upapajjati.


pli: Dandho, bhikkhave, satuppādo;


pli: atha so satto khippaṁyeva visesagāmī hoti.


pli: Sotānugatānaṁ, bhikkhave, dhammānaṁ, vacasā paricitānaṁ, manasānupekkhitānaṁ, diṭṭhiyā suppaṭividdhānaṁ ayaṁ dutiyo ānisaṁso pāṭikaṅkho.


pli: Puna caparaṁ, bhikkhave, bhikkhu dhammaṁ pariyāpuṇāti—


pli: Tassa tattha na heva kho sukhino dhammapadā plavanti, napi bhikkhu iddhimā cetovasippatto devaparisāyaṁ dhammaṁ deseti;


pli: api ca kho devaputto devaparisāyaṁ dhammaṁ deseti.


pli: Tassa evaṁ hoti:


pli: ‘ayaṁ vā so dhammavinayo, yatthāhaṁ pubbe brahmacariyaṁ acarin’ti.


pli: Seyyathāpi, bhikkhave, puriso kusalo saṅkhasaddassa.


pli: So addhānamaggappaṭipanno saṅkhasaddaṁ suṇeyya.


pli: Tassa na heva kho assa kaṅkhā vā vimati vā:


pli: ‘saṅkhasaddo nu kho, na nu kho saṅkhasaddo’ti.


pli: Atha kho saṅkhasaddotveva niṭṭhaṁ gaccheyya.


pli: Evamevaṁ kho, bhikkhave, bhikkhu dhammaṁ pariyāpuṇāti—


pli: suttaṁ, geyyaṁ, veyyākaraṇaṁ, gāthaṁ, udānaṁ, itivuttakaṁ, jātakaṁ, abbhutadhammaṁ, vedallaṁ.


pli: Tassa te dhammā sotānugatā honti, vacasā paricitā, manasānupekkhitā, diṭṭhiyā suppaṭividdhā.


pli: So muṭṭhassati kālaṁ kurumāno aññataraṁ devanikāyaṁ upapajjati.


pli: Dandho, bhikkhave, satuppādo;


pli: atha so satto khippaṁyeva visesagāmī hoti.


pli: Sotānugatānaṁ, bhikkhave, dhammānaṁ, vacasā paricitānaṁ, manasānupekkhitānaṁ, diṭṭhiyā suppaṭividdhānaṁ ayaṁ tatiyo ānisaṁso pāṭikaṅkho.


pli: Puna caparaṁ, bhikkhave, bhikkhu dhammaṁ pariyāpuṇāti—


pli: Tassa tattha na heva kho sukhino dhammapadā plavanti, napi bhikkhu iddhimā cetovasippatto devaparisāyaṁ dhammaṁ deseti, napi devaputto devaparisāyaṁ dhammaṁ deseti;


pli: api ca kho opapātiko opapātikaṁ sāreti:


pli: ‘sarasi tvaṁ, mārisa, sarasi tvaṁ, mārisa, yattha mayaṁ pubbe brahmacariyaṁ acarimhā’ti.


pli: So evamāha:


pli: ‘sarāmi, mārisa, sarāmi, mārisā’ti.


pli: Seyyathāpi, bhikkhave, dve sahāyakā sahapaṁsukīḷikā.


pli: Te kadāci karahaci aññamaññaṁ samāgaccheyyuṁ.


pli: Añño pana sahāyako sahāyakaṁ evaṁ vadeyya:


pli: ‘idampi, samma, sarasi, idampi, samma, sarasī’ti.


pli: So evaṁ vadeyya:


pli: ‘sarāmi, samma, sarāmi, sammā’ti.


pli: Evamevaṁ kho, bhikkhave, bhikkhu dhammaṁ pariyāpuṇāti—


pli: suttaṁ, geyyaṁ, veyyākaraṇaṁ, gāthaṁ, udānaṁ, itivuttakaṁ, jātakaṁ, abbhutadhammaṁ, vedallaṁ.


pli: Tassa te dhammā sotānugatā honti, vacasā paricitā, manasānupekkhitā, diṭṭhiyā suppaṭividdhā.


pli: So muṭṭhassati kālaṁ kurumāno aññataraṁ devanikāyaṁ upapajjati.


pli: Dandho, bhikkhave, satuppādo;


pli: atha kho so satto khippaṁyeva visesagāmī hoti.


pli: Sotānugatānaṁ, bhikkhave, dhammānaṁ, vacasā paricitānaṁ, manasānupekkhitānaṁ, diṭṭhiyā suppaṭividdhānaṁ ayaṁ catuttho ānisaṁso pāṭikaṅkho.


pli: Sotānugatānaṁ, bhikkhave, dhammānaṁ, vacasā paricitānaṁ, manasānupekkhitānaṁ diṭṭhiyā suppaṭividdhānaṁ ime cattāro ānisaṁsā pāṭikaṅkhā”ti.


pli: Paṭhamaṁ.


title_pli: Aṅguttara Nikāya 4.192 20. Mahāvagga

pli: Aṅguttara Nikāya 4.192


pli: 20. Mahāvagga


pli: Ṭhānasutta


pli: “Cattārimāni, bhikkhave, ṭhānāni catūhi ṭhānehi veditabbāni.


pli: Katamāni cattāri?


pli: Saṁvāsena, bhikkhave, sīlaṁ veditabbaṁ, tañca kho dīghena addhunā, na ittaraṁ; manasikarotā, no amanasikarotā; paññavatā, no duppaññena.


pli: Saṁvohārena, bhikkhave, soceyyaṁ veditabbaṁ, tañca kho dīghena addhunā, na ittaraṁ; manasikarotā, no amanasikarotā; paññavatā, no duppaññena.


pli: Āpadāsu, bhikkhave, thāmo veditabbo, so ca kho dīghena addhunā, na ittaraṁ; manasikarotā, no amanasikarotā; paññavatā, no duppaññena.


pli: Sākacchāya, bhikkhave, paññā veditabbā, sā ca kho dīghena addhunā, na ittaraṁ; manasikarotā, no amanasikarotā; paññavatā, no duppaññenāti.


pli: ‘Saṁvāsena, bhikkhave, sīlaṁ veditabbaṁ, tañca kho dīghena addhunā, na ittaraṁ; manasikarotā, no amanasikarotā; paññavatā, no duppaññenā’ti,


pli: iti kho panetaṁ vuttaṁ. Kiñcetaṁ paṭicca vuttaṁ?


pli: Idha, bhikkhave, puggalo puggalena saddhiṁ saṁvasamāno evaṁ jānāti:


pli: ‘dīgharattaṁ kho ayamāyasmā khaṇḍakārī chiddakārī sabalakārī kammāsakārī, na santatakārī na santatavutti;


pli: sīlesu dussīlo ayamāyasmā, nāyamāyasmā sīlavā’ti.


pli: Idha pana, bhikkhave, puggalo puggalena saddhiṁ saṁvasamāno evaṁ jānāti:


pli: ‘dīgharattaṁ kho ayamāyasmā akhaṇḍakārī acchiddakārī asabalakārī akammāsakārī santatakārī santatavutti;


pli: sīlesu sīlavā ayamāyasmā, nāyamāyasmā dussīlo’ti.


pli: ‘Saṁvāsena, bhikkhave, sīlaṁ veditabbaṁ, tañca kho dīghena addhunā, na ittaraṁ; manasikarotā, no amanasikarotā; paññavatā, no duppaññenā’ti, iti yaṁ taṁ vuttaṁ idametaṁ paṭicca vuttaṁ.


pli: ‘Saṁvohārena, bhikkhave, soceyyaṁ veditabbaṁ, tañca kho dīghena addhunā, na ittaraṁ; manasikarotā, no amanasikarotā; paññavatā, no duppaññenā’ti,


pli: Idha, bhikkhave, puggalo puggalena saddhiṁ saṁvoharamāno evaṁ jānāti:


pli: ‘aññathā kho ayamāyasmā ekena eko voharati, aññathā dvīhi, aññathā tīhi, aññathā sambahulehi;


pli: vokkamati ayamāyasmā purimavohārā pacchimavohāraṁ;


pli: aparisuddhavohāro ayamāyasmā, nāyamāyasmā parisuddhavohāro’ti.


pli: Idha pana, bhikkhave, puggalo puggalena saddhiṁ saṁvoharamāno evaṁ jānāti:


pli: ‘yatheva kho ayamāyasmā ekena eko voharati, tathā dvīhi, tathā tīhi, tathā sambahulehi.


pli: Nāyamāyasmā vokkamati purimavohārā pacchimavohāraṁ;


pli: parisuddhavohāro ayamāyasmā, nāyamāyasmā aparisuddhavohāro’ti.


pli: ‘Saṁvohārena, bhikkhave, soceyyaṁ veditabbaṁ, tañca kho dīghena addhunā, na ittaraṁ; manasikarotā, no amanasikarotā; paññavatā, no duppaññenā’ti, iti yaṁ taṁ vuttaṁ idametaṁ paṭicca vuttaṁ.


pli: ‘Āpadāsu, bhikkhave, thāmo veditabbo, so ca kho dīghena addhunā, na ittaraṁ; manasikarotā, no amanasikarotā; paññavatā, no duppaññenā’ti,


pli: iti kho panetaṁ vuttaṁ. Kiñcetaṁ paṭicca vuttaṁ?


pli: Idha, bhikkhave, ekacco ñātibyasanena vā phuṭṭho samāno, bhogabyasanena vā phuṭṭho samāno, rogabyasanena vā phuṭṭho samāno na iti paṭisañcikkhati:


pli: ‘tathābhūto kho ayaṁ lokasannivāso tathābhūto ayaṁ attabhāvapaṭilābho yathābhūte lokasannivāse yathābhūte attabhāvapaṭilābhe aṭṭha lokadhammā lokaṁ anuparivattanti loko ca aṭṭha lokadhamme anuparivattati—


pli: lābho ca, alābho ca, yaso ca, ayaso ca, nindā ca, pasaṁsā ca, sukhañca, dukkhañcā’ti.


pli: So ñātibyasanena vā phuṭṭho samāno bhogabyasanena vā phuṭṭho samāno rogabyasanena vā phuṭṭho samāno socati kilamati paridevati, urattāḷiṁ kandati, sammohaṁ āpajjati.


pli: Idha pana, bhikkhave, ekacco ñātibyasanena vā phuṭṭho samāno bhogabyasanena vā phuṭṭho samāno rogabyasanena vā phuṭṭho samāno iti paṭisañcikkhati:


pli: So ñātibyasanena vā phuṭṭho samāno bhogabyasanena vā phuṭṭho samāno rogabyasanena vā phuṭṭho samāno na socati na kilamati na paridevati, na urattāḷiṁ kandati, na sammohaṁ āpajjati.


pli: iti yaṁ taṁ vuttaṁ idametaṁ paṭicca vuttaṁ.


pli: ‘Sākacchāya, bhikkhave, paññā veditabbā, sā ca kho dīghena addhunā, na ittaraṁ; manasikarotā, no amanasikarotā; paññavatā, no duppaññenā’ti,


pli: Idha, bhikkhave, puggalo puggalena saddhiṁ sākacchāyamāno evaṁ jānāti:


pli: ‘yathā kho imassa āyasmato ummaggo yathā ca abhinīhāro yathā ca pañhāsamudāhāro, duppañño ayamāyasmā, nāyamāyasmā paññavā.


pli: Taṁ kissa hetu?


pli: Tathā hi ayamāyasmā na ceva gambhīraṁ atthapadaṁ udāharati santaṁ paṇītaṁ atakkāvacaraṁ nipuṇaṁ paṇḍitavedanīyaṁ.


pli: Yañca ayamāyasmā dhammaṁ bhāsati tassa ca nappaṭibalo saṅkhittena vā vitthārena vā atthaṁ ācikkhituṁ desetuṁ paññāpetuṁ paṭṭhapetuṁ vivarituṁ vibhajituṁ uttānīkātuṁ.


pli: Duppañño ayamāyasmā, nāyamāyasmā paññavā’ti.


pli: Seyyathāpi, bhikkhave, cakkhumā puriso udakarahadassa tīre ṭhito passeyya parittaṁ macchaṁ ummujjamānaṁ.


pli: Tassa evamassa:


pli: ‘yathā kho imassa macchassa ummaggo yathā ca ūmighāto yathā ca vegāyitattaṁ, paritto ayaṁ maccho, nāyaṁ maccho mahanto’ti.


pli: Evamevaṁ kho, bhikkhave, puggalo puggalena saddhiṁ sākacchāyamāno evaṁ jānāti:


pli: Yañca ayamāyasmā dhammaṁ bhāsati, tassa ca na paṭibalo saṅkhittena vā vitthārena vā atthaṁ ācikkhituṁ desetuṁ paññāpetuṁ paṭṭhapetuṁ vivarituṁ vibhajituṁ uttānīkātuṁ.


pli: Idha pana, bhikkhave, puggalo puggalena saddhiṁ sākacchāyamāno evaṁ jānāti:


pli: ‘yathā kho imassa āyasmato ummaggo yathā ca abhinīhāro yathā ca pañhāsamudāhāro, paññavā ayamāyasmā, nāyamāyasmā duppañño.


pli: Tathā hi ayamāyasmā gambhīrañceva atthapadaṁ udāharati santaṁ paṇītaṁ atakkāvacaraṁ nipuṇaṁ paṇḍitavedanīyaṁ.


pli: Yañca ayamāyasmā dhammaṁ bhāsati, tassa ca paṭibalo saṅkhittena vā vitthārena vā atthaṁ ācikkhituṁ desetuṁ paññāpetuṁ paṭṭhapetuṁ vivarituṁ vibhajituṁ uttānīkātuṁ.


pli: Paññavā ayamāyasmā, nāyamāyasmā duppañño’ti.


pli: Seyyathāpi, bhikkhave, cakkhumā puriso udakarahadassa tīre ṭhito passeyya mahantaṁ macchaṁ ummujjamānaṁ.


pli: ‘yathā kho imassa macchassa ummaggo yathā ca ūmighāto yathā ca vegāyitattaṁ, mahanto ayaṁ maccho, nāyaṁ maccho paritto’ti.


pli: ‘Sākacchāya, bhikkhave, paññā veditabbā, sā ca kho dīghena addhunā, na ittaraṁ; manasikarotā, no amanasikarotā; paññavatā, no duppaññenā’ti, iti yaṁ taṁ vuttaṁ idametaṁ paṭicca vuttaṁ.


pli: Imāni kho, bhikkhave, cattāri ṭhānāni imehi catūhi ṭhānehi veditabbānī”ti.


pli: Dutiyaṁ.


title_pli: Aṅguttara Nikāya 4.193 20. Mahāvagga

pli: Aṅguttara Nikāya 4.193


pli: 20. Mahāvagga


pli: Bhaddiyasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho bhaddiyo licchavi yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho bhaddiyo licchavi bhagavantaṁ etadavoca:


pli: “Sutaṁ metaṁ, bhante:


pli: ‘māyāvī samaṇo gotamo āvaṭṭaniṁ māyaṁ jānāti yāya aññatitthiyānaṁ sāvake āvaṭṭetī’ti.


pli: Ye te, bhante, evamāhaṁsu:


pli: ‘māyāvī samaṇo gotamo āvaṭṭaniṁ māyaṁ jānāti yāya aññatitthiyānaṁ sāvake āvaṭṭetī’ti, kacci te, bhante, bhagavato vuttavādino, na ca bhagavantaṁ abhūtena abbhācikkhanti, dhammassa ca anudhammaṁ byākaronti, na ca koci sahadhammiko vādānupāto gārayhaṁ ṭhānaṁ āgacchati, anabbhakkhātukāmā hi mayaṁ, bhante, bhagavantan”ti?


pli: “Etha tumhe, bhaddiya, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā ‘samaṇo no garū’ti.


pli: Yadā tumhe, bhaddiya, attanāva jāneyyātha:


pli: ‘ime dhammā akusalā, ime dhammā sāvajjā, ime dhammā viññugarahitā, ime dhammā samattā samādinnā ahitāya dukkhāya saṁvattantī’ti, atha tumhe, bhaddiya, pajaheyyātha.


pli: Taṁ kiṁ maññatha, bhaddiya,


pli: lobho purisassa ajjhattaṁ uppajjamāno uppajjati hitāya vā ahitāya vā”ti?


pli: “Ahitāya, bhante”.


pli: “Luddho panāyaṁ, bhaddiya, purisapuggalo lobhena abhibhūto pariyādinnacitto pāṇampi hanati, adinnampi ādiyati, paradārampi gacchati, musāpi bhaṇati, parampi tathattāya samādapeti yaṁsa hoti dīgharattaṁ ahitāya dukkhāyā”ti.


pli: “Evaṁ, bhante”.


pli: “Taṁ kiṁ maññatha, bhaddiya,


pli: doso purisassa …pe… moho purisassa …pe… sārambho purisassa ajjhattaṁ uppajjamāno uppajjati hitāya vā ahitāya vā”ti?


pli: “Sāraddho panāyaṁ, bhaddiya, purisapuggalo sārambhena abhibhūto pariyādinnacitto pāṇampi hanati, adinnampi ādiyati, paradārampi gacchati, musāpi bhaṇati, parampi tathattāya samādapeti yaṁsa hoti dīgharattaṁ ahitāya dukkhāyā”ti.


pli: “Taṁ kiṁ maññatha, bhaddiya, ime dhammā kusalā vā akusalā vā”ti?


pli: “Akusalā, bhante”.


pli: “Sāvajjā vā anavajjā vā”ti?


pli: “Sāvajjā, bhante”.


pli: “Viññugarahitā vā viññuppasatthā vā”ti?


pli: “Viññugarahitā, bhante”.


pli: “Samattā samādinnā ahitāya dukkhāya saṁvattanti, no vā?


pli: Kathaṁ vā ettha hotī”ti?


pli: “Samattā, bhante, samādinnā ahitāya dukkhāya saṁvattanti.


pli: Evaṁ no ettha hotī”ti.


pli: “Iti kho, bhaddiya, yaṁ taṁ te avocumhā—


pli: etha tumhe, bhaddiya, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā ‘samaṇo no garū’ti.


pli: Yadā tumhe, bhaddiya, attanāva jāneyyātha:


pli: ‘ime dhammā akusalā, ime dhammā sāvajjā, ime dhammā viññugarahitā, ime dhammā samattā samādinnā ahitāya dukkhāya saṁvattantīti, atha tumhe, bhaddiya, pajaheyyāthā’ti,


pli: iti yaṁ taṁ vuttaṁ idametaṁ paṭicca vuttaṁ.


pli: Etha tumhe, bhaddiya, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā ‘samaṇo no garū’ti.


pli: ‘ime dhammā kusalā, ime dhammā anavajjā, ime dhammā viññuppasatthā, ime dhammā samattā samādinnā hitāya sukhāya saṁvattantī’ti, atha tumhe, bhaddiya, upasampajja vihareyyāthāti.


pli: Taṁ kiṁ maññatha, bhaddiya,


pli: alobho purisassa ajjhattaṁ uppajjamāno uppajjati hitāya vā ahitāya vā”ti?


pli: “Hitāya, bhante”.


pli: “Aluddho panāyaṁ, bhaddiya, purisapuggalo lobhena anabhibhūto apariyādinnacitto neva pāṇaṁ hanati, na adinnaṁ ādiyati, na paradāraṁ gacchati, na musā bhaṇati, parampi tathattāya na samādapeti yaṁsa hoti dīgharattaṁ hitāya sukhāyā”ti.


pli: “Evaṁ, bhante”.


pli: “Taṁ kiṁ maññatha, bhaddiya, adoso purisassa …pe… amoho purisassa …pe… asārambho purisassa ajjhattaṁ uppajjamāno uppajjati hitāya vā ahitāya vā”ti?


pli: “Asāraddho panāyaṁ, bhaddiya, purisapuggalo sārambhena anabhibhūto apariyādinnacitto neva pāṇaṁ hanati, na adinnaṁ ādiyati, na paradāraṁ gacchati, na musā bhaṇati, parampi tathattāya na samādapeti yaṁsa hoti dīgharattaṁ hitāya sukhāyā”ti.


pli: “Taṁ kiṁ maññatha, bhaddiya, ime dhammā kusalā vā akusalā vā”ti?


pli: “Kusalā, bhante”.


pli: “Sāvajjā vā anavajjā vā”ti?


pli: “Anavajjā, bhante”.


pli: “Viññugarahitā vā viññuppasatthā vā”ti?


pli: “Viññuppasatthā, bhante”.


pli: “Samattā samādinnā hitāya sukhāya saṁvattanti no vā?


pli: Kathaṁ vā ettha hotī”ti?


pli: “Samattā, bhante, samādinnā hitāya sukhāya saṁvattanti.


pli: Evaṁ no ettha hotī”ti.


pli: “Iti kho, bhaddiya, yaṁ taṁ te avocumhā—


pli: etha tumhe, bhaddiya, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā ‘samaṇo no garū’ti.


pli: Yadā tumhe, bhaddiya, attanāva jāneyyātha:


pli: ‘ime dhammā kusalā, ime dhammā anavajjā, ime dhammā viññuppasatthā, ime dhammā samattā samādinnā hitāya sukhāya saṁvattantīti, atha tumhe, bhaddiya, upasampajja vihareyyāthā’ti,


pli: iti yaṁ taṁ vuttaṁ idametaṁ paṭicca vuttaṁ.


pli: Ye kho te, bhaddiya, loke santo sappurisā te sāvakaṁ evaṁ samādapenti:


pli: ‘ehi tvaṁ, ambho purisa, lobhaṁ vineyya viharāhi.


pli: Lobhaṁ vineyya viharanto na lobhajaṁ kammaṁ karissasi kāyena vācāya manasā.


pli: Dosaṁ vineyya viharāhi.


pli: Dosaṁ vineyya viharanto na dosajaṁ kammaṁ karissasi kāyena vācāya manasā.


pli: Mohaṁ vineyya viharāhi.


pli: Mohaṁ vineyya viharanto na mohajaṁ kammaṁ karissasi kāyena vācāya manasā.


pli: Sārambhaṁ vineyya viharāhi.


pli: Sārambhaṁ vineyya viharanto na sārambhajaṁ kammaṁ karissasi kāyena vācāya manasā’”ti.


pli: Evaṁ vutte, bhaddiyo licchavi bhagavantaṁ etadavoca:


pli: “abhikkantaṁ, bhante …pe… upāsakaṁ maṁ, bhante, bhagavā dhāretu ajjatagge pāṇupetaṁ saraṇaṁ gatan”ti.


pli: “Api nu tāhaṁ, bhaddiya, evaṁ avacaṁ:


pli: ‘ehi me tvaṁ, bhaddiya, sāvako hohi;


pli: ahaṁ satthā bhavissāmī’”ti?


pli: “No hetaṁ, bhante”.


pli: “Evaṁvādiṁ kho maṁ, bhaddiya, evamakkhāyiṁ eke samaṇabrāhmaṇā asatā tucchā musā abhūtena abbhācikkhanti:


pli: ‘māyāvī samaṇo gotamo āvaṭṭaniṁ māyaṁ jānāti yāya aññatitthiyānaṁ sāvake āvaṭṭetī’”ti.


pli: “Bhaddikā, bhante, āvaṭṭanī māyā.


pli: Kalyāṇī, bhante, āvaṭṭanī māyā.


pli: Piyā me, bhante, ñātisālohitā imāya āvaṭṭaniyā āvaṭṭeyyuṁ, piyānampi me assa ñātisālohitānaṁ dīgharattaṁ hitāya sukhāya.


pli: Sabbe cepi, bhante, khattiyā imāya āvaṭṭaniyā āvaṭṭeyyuṁ, sabbesampissa khattiyānaṁ dīgharattaṁ hitāya sukhāya.


pli: Sabbe cepi, bhante, brāhmaṇā … vessā … suddā imāya āvaṭṭaniyā āvaṭṭeyyuṁ, sabbesampissa suddānaṁ dīgharattaṁ hitāya sukhāyā”ti.


pli: “Evametaṁ, bhaddiya, evametaṁ, bhaddiya.


pli: Sabbe cepi, bhaddiya, khattiyā imāya āvaṭṭaniyā āvaṭṭeyyuṁ akusaladhammappahānāya kusaladhammūpasampadāya, sabbesampissa khattiyānaṁ dīgharattaṁ hitāya sukhāya.


pli: Sabbe cepi, bhaddiya, brāhmaṇā … vessā … suddā āvaṭṭeyyuṁ akusaladhammappahānāya kusaladhammūpasampadāya, sabbesampissa suddānaṁ dīgharattaṁ hitāya sukhāya.


pli: Sadevako cepi, bhaddiya, loko samārako sabrahmako sassamaṇabrāhmaṇī pajā sadevamanussā imāya āvaṭṭaniyā āvaṭṭeyyuṁ akusaladhammappahānāya kusaladhammūpasampadāya, sadevakassapissa lokassa samārakassa sabrahmakassa sassamaṇabrāhmaṇiyā pajāya sadevamanussāya dīgharattaṁ hitāya sukhāya.


pli: Ime cepi, bhaddiya, mahāsālā imāya āvaṭṭaniyā āvaṭṭeyyuṁ akusaladhammappahānāya kusaladhammūpasampadāya, imesampissa mahāsālānaṁ dīgharattaṁ hitāya sukhāya (…).


pli: Ko pana vādo manussabhūtassā”ti.


pli: Tatiyaṁ.


title_pli: Aṅguttara Nikāya 4.194 20. Mahāvagga

pli: Aṅguttara Nikāya 4.194


pli: 20. Mahāvagga


pli: Sāmugiyasutta


pli: Ekaṁ samayaṁ āyasmā ānando koliyesu viharati sāmugaṁ nāma koliyānaṁ nigamo.


pli: Atha kho sambahulā sāmugiyā koliyaputtā yenāyasmā ānando tenupasaṅkamiṁsu; upasaṅkamitvā āyasmantaṁ ānandaṁ abhivādetvā ekamantaṁ nisīdiṁsu. Ekamantaṁ nisinne kho te sāmugiye koliyaputte āyasmā ānando etadavoca:


pli: “Cattārimāni, byagghapajjā, pārisuddhipadhāniyaṅgāni tena bhagavatā jānatā passatā arahatā sammāsambuddhena sammadakkhātāni sattānaṁ visuddhiyā sokaparidevānaṁ samatikkamāya dukkhadomanassānaṁ atthaṅgamāya ñāyassa adhigamāya nibbānassa sacchikiriyāya.


pli: Katamāni cattāri?


pli: Idha, byagghapajjā, bhikkhu sīlavā hoti …pe… samādāya sikkhati sikkhāpadesu.


pli: Ayaṁ vuccati, byagghapajjā, sīlapārisuddhi.


pli: Iti evarūpiṁ sīlapārisuddhiṁ aparipūraṁ vā paripūressāmi paripūraṁ vā tattha tattha paññāya anuggahessāmīti, yo tattha chando ca vāyāmo ca ussāho ca ussoḷhī ca appaṭivānī ca sati ca sampajaññañca, idaṁ vuccati, byagghapajjā, sīlapārisuddhipadhāniyaṅgaṁ.


pli: Idha, byagghapajjā, bhikkhu vivicceva kāmehi …pe… catutthaṁ jhānaṁ upasampajja viharati.


pli: Ayaṁ vuccati, byagghapajjā, cittapārisuddhi.


pli: Iti evarūpiṁ cittapārisuddhiṁ aparipūraṁ vā paripūressāmi paripūraṁ vā tattha tattha paññāya anuggahessāmīti, yo tattha chando ca vāyāmo ca ussāho ca ussoḷhī ca appaṭivānī ca sati ca sampajaññañca, idaṁ vuccati, byagghapajjā, cittapārisuddhipadhāniyaṅgaṁ.


pli: Idha, byagghapajjā, bhikkhu ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Ayaṁ vuccati, byagghapajjā, diṭṭhipārisuddhi.


pli: Iti evarūpiṁ diṭṭhipārisuddhiṁ aparipūraṁ vā …pe… tattha tattha paññāya anuggahessāmīti, yo tattha chando ca vāyāmo ca ussāho ca ussoḷhī ca appaṭivānī ca sati ca sampajaññañca, idaṁ vuccati, byagghapajjā, diṭṭhipārisuddhipadhāniyaṅgaṁ.


pli: Sa kho so, byagghapajjā, ariyasāvako iminā ca sīlapārisuddhipadhāniyaṅgena samannāgato iminā ca cittapārisuddhipadhāniyaṅgena samannāgato iminā ca diṭṭhipārisuddhipadhāniyaṅgena samannāgato rajanīyesu dhammesu cittaṁ virājeti, vimocanīyesu dhammesu cittaṁ vimoceti.


pli: So rajanīyesu dhammesu cittaṁ virājetvā, vimocanīyesu dhammesu cittaṁ vimocetvā sammāvimuttiṁ phusati.


pli: Ayaṁ vuccati, byagghapajjā, vimuttipārisuddhi.


pli: Iti evarūpiṁ vimuttipārisuddhiṁ aparipūraṁ vā paripūressāmi paripūraṁ vā tattha tattha paññāya anuggahessāmīti, yo tattha chando ca vāyāmo ca ussāho ca ussoḷhī ca appaṭivānī ca sati ca sampajaññañca, idaṁ vuccati, byagghapajjā, vimuttipārisuddhipadhāniyaṅgaṁ.


pli: Imāni kho, byagghapajjā, cattāri pārisuddhipadhāniyaṅgāni tena bhagavatā jānatā passatā arahatā sammāsambuddhena sammadakkhātāni sattānaṁ visuddhiyā sokaparidevānaṁ samatikkamāya dukkhadomanassānaṁ atthaṅgamāya ñāyassa adhigamāya nibbānassa sacchikiriyāyā”ti.


pli: Catutthaṁ.


title_pli: Aṅguttara Nikāya 4.195 20. Mahāvagga

pli: Aṅguttara Nikāya 4.195


pli: 20. Mahāvagga


pli: Vappasutta


pli: Ekaṁ samayaṁ bhagavā sakkesu viharati kapilavatthusmiṁ nigrodhārāme.


pli: Atha kho vappo sakko nigaṇṭhasāvako yenāyasmā mahāmoggallāno tenupasaṅkami; upasaṅkamitvā āyasmantaṁ mahāmoggallānaṁ abhivādetvā ekamantaṁ nisīdi. Ekamantaṁ nisinnaṁ kho vappaṁ sakkaṁ nigaṇṭhasāvakaṁ āyasmā mahāmoggallāno etadavoca:


pli: “Idhassa, vappa, kāyena saṁvuto vācāya saṁvuto manasā saṁvuto avijjāvirāgā vijjuppādā.


pli: Passasi no tvaṁ, vappa, taṁ ṭhānaṁ yatonidānaṁ purisaṁ dukkhavedaniyā āsavā assaveyyuṁ abhisamparāyan”ti?


pli: “Passāmahaṁ, bhante, taṁ ṭhānaṁ.


pli: Idhassa, bhante, pubbe pāpakammaṁ kataṁ avipakkavipākaṁ.


pli: Tatonidānaṁ purisaṁ dukkhavedaniyā āsavā assaveyyuṁ abhisamparāyan”ti.


pli: Ayañceva kho pana āyasmato mahāmoggallānassa vappena sakkena nigaṇṭhasāvakena saddhiṁ antarākathā vippakatā hoti.


pli: Atha kho bhagavā sāyanhasamayaṁ paṭisallānā vuṭṭhito yena upaṭṭhānasālā tenupasaṅkami; upasaṅkamitvā paññatte āsane nisīdi. Nisajja kho bhagavā āyasmantaṁ mahāmoggallānaṁ etadavoca:


pli: “Kāya nuttha, moggallāna, etarahi kathāya sannisinnā; kā ca pana vo antarākathā vippakatā”ti?


pli: “Idhāhaṁ, bhante, vappaṁ sakkaṁ nigaṇṭhasāvakaṁ etadavocaṁ:


pli: ‘idhassa, vappa, kāyena saṁvuto vācāya saṁvuto manasā saṁvuto avijjāvirāgā vijjuppādā.


pli: Passasi no tvaṁ, vappa, taṁ ṭhānaṁ yatonidānaṁ purisaṁ dukkhavedaniyā āsavā assaveyyuṁ abhisamparāyan’ti?


pli: Evaṁ vutte, bhante, vappo sakko nigaṇṭhasāvako maṁ etadavoca:


pli: ‘passāmahaṁ, bhante, taṁ ṭhānaṁ.


pli: Tatonidānaṁ purisaṁ dukkhavedaniyā āsavā assaveyyuṁ abhisamparāyan’ti.


pli: Ayaṁ kho no, bhante, vappena sakkena nigaṇṭhasāvakena saddhiṁ antarākathā vippakatā; atha bhagavā anuppatto”ti.


pli: Atha kho bhagavā vappaṁ sakkaṁ nigaṇṭhasāvakaṁ etadavoca:


pli: “sace me tvaṁ, vappa, anuññeyyañceva anujāneyyāsi, paṭikkositabbañca paṭikkoseyyāsi, yassa ca me bhāsitassa atthaṁ na jāneyyāsi mamevettha uttari paṭipuccheyyāsi:


pli: ‘idaṁ, bhante, kathaṁ, imassa ko attho’ti, siyā no ettha kathāsallāpo”ti.


pli: “Anuññeyyañcevāhaṁ, bhante, bhagavato anujānissāmi, paṭikkositabbañca paṭikkosissāmi, yassa cāhaṁ bhagavato bhāsitassa atthaṁ na jānissāmi bhagavantaṁyevettha uttari paṭipucchissāmi:


pli: ‘idaṁ, bhante, kathaṁ, imassa ko attho’ti?


pli: Hotu no ettha kathāsallāpo”ti.


pli: “Taṁ kiṁ maññasi, vappa,


pli: ye kāyasamārambhapaccayā uppajjanti āsavā vighātapariḷāhā, kāyasamārambhā paṭiviratassa evaṁsa te āsavā vighātapariḷāhā na honti.


pli: So navañca kammaṁ na karoti, purāṇañca kammaṁ phussa phussa byantīkaroti, sandiṭṭhikā nijjarā akālikā ehipassikā opaneyyikā paccattaṁ veditabbā viññūhi.


pli: Passasi no tvaṁ, vappa, taṁ ṭhānaṁ yatonidānaṁ purisaṁ dukkhavedaniyā āsavā assaveyyuṁ abhisamparāyan”ti?


pli: “No hetaṁ, bhante”.


pli: ye vacīsamārambhapaccayā uppajjanti āsavā vighātapariḷāhā, vacīsamārambhā paṭiviratassa evaṁsa te āsavā vighātapariḷāhā na honti.


pli: So navañca kammaṁ na karoti, purāṇañca kammaṁ phussa phussa byantīkaroti.


pli: Sandiṭṭhikā nijjarā akālikā ehipassikā opaneyyikā paccattaṁ veditabbā viññūhi.


pli: ye manosamārambhapaccayā uppajjanti āsavā vighātapariḷāhā, manosamārambhā paṭiviratassa evaṁsa te āsavā vighātapariḷāhā na honti.


pli: ye avijjāpaccayā uppajjanti āsavā vighātapariḷāhā, avijjāvirāgā vijjuppādā evaṁsa te āsavā vighātapariḷāhā na honti.


pli: “Evaṁ sammā vimuttacittassa kho, vappa, bhikkhuno cha satatavihārā adhigatā honti.


pli: So cakkhunā rūpaṁ disvā neva sumano hoti na dummano; upekkhako viharati sato sampajāno.


pli: Sotena saddaṁ sutvā …pe…


pli: ghānena gandhaṁ ghāyitvā …pe…


pli: jivhāya rasaṁ sāyitvā …pe…


pli: kāyena phoṭṭhabbaṁ phusitvā …pe…


pli: manasā dhammaṁ viññāya neva sumano hoti na dummano; upekkhako viharati sato sampajāno.


pli: So kāyapariyantikaṁ vedanaṁ vediyamāno ‘kāyapariyantikaṁ vedanaṁ vediyāmī’ti pajānāti; jīvitapariyantikaṁ vedanaṁ vediyamāno ‘jīvitapariyantikaṁ vedanaṁ vediyāmī’ti pajānāti;


pli: ‘kāyassa bhedā uddhaṁ jīvitapariyādānā idheva sabbavedayitāni anabhinanditāni sītī bhavissantī’ti pajānāti.


pli: Seyyathāpi, vappa, thūṇaṁ paṭicca chāyā paññāyati.


pli: Atha puriso āgaccheyya kuddālapiṭakaṁ ādāya.


pli: So taṁ thūṇaṁ mūle chindeyya;


pli: mūle chinditvā palikhaṇeyya;


pli: palikhaṇitvā mūlāni uddhareyya, antamaso usīranāḷimattānipi.


pli: So taṁ thūṇaṁ khaṇḍākhaṇḍikaṁ chindeyya.


pli: Khaṇḍākhaṇḍikaṁ chetvā phāleyya.


pli: Phāletvā sakalikaṁ sakalikaṁ kareyya.


pli: Sakalikaṁ sakalikaṁ katvā vātātape visoseyya.


pli: Vātātape visosetvā agginā ḍaheyya.


pli: Agginā ḍahetvā masiṁ kareyya.


pli: Masiṁ karitvā mahāvāte vā ophuṇeyya nadiyā vā sīghasotāya pavāheyya.


pli: Evaṁ hissa, vappa, yā thūṇaṁ paṭicca chāyā sā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Evamevaṁ kho, vappa, evaṁ sammā vimuttacittassa bhikkhuno cha satatavihārā adhigatā honti.


pli: So cakkhunā rūpaṁ disvā neva sumano hoti na dummano; upekkhako viharati sato sampajāno.


pli: Sotena saddaṁ sutvā …pe…


pli: ghānena gandhaṁ ghāyitvā …pe…


pli: jivhāya rasaṁ sāyitvā …pe…


pli: kāyena phoṭṭhabbaṁ phusitvā …pe…


pli: manasā dhammaṁ viññāya neva sumano hoti na dummano; upekkhako viharati sato sampajāno.


pli: So kāyapariyantikaṁ vedanaṁ vediyamāno ‘kāyapariyantikaṁ vedanaṁ vediyāmī’ti pajānāti; jīvitapariyantikaṁ vedanaṁ vediyamāno ‘jīvitapariyantikaṁ vedanaṁ vediyāmī’ti pajānāti;


pli: ‘kāyassa bhedā uddhaṁ jīvitapariyādānā idheva sabbavedayitāni anabhinanditāni sītī bhavissantī’ti pajānāti”.


pli: Evaṁ vutte, vappo sakko nigaṇṭhasāvako bhagavantaṁ etadavoca:


pli: “seyyathāpi, bhante, puriso udayatthiko assapaṇiyaṁ poseyya.


pli: So udayañceva nādhigaccheyya, uttariñca kilamathassa vighātassa bhāgī assa.


pli: Evamevaṁ kho ahaṁ, bhante, udayatthiko bāle nigaṇṭhe payirupāsiṁ.


pli: Svāhaṁ udayañceva nādhigacchiṁ, uttariñca kilamathassa vighātassa bhāgī ahosiṁ.


pli: Esāhaṁ, bhante, ajjatagge yo me bālesu nigaṇṭhesu pasādo taṁ mahāvāte vā ophuṇāmi nadiyā vā sīghasotāya pavāhemi.


pli: Abhikkantaṁ, bhante …pe… upāsakaṁ maṁ, bhante, bhagavā dhāretu ajjatagge pāṇupetaṁ saraṇaṁ gatan”ti.


pli: Pañcamaṁ.


title_pli: Aṅguttara Nikāya 4.196 20. Mahāvagga

pli: Aṅguttara Nikāya 4.196


pli: 20. Mahāvagga


pli: Sāḷhasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho sāḷho ca licchavi abhayo ca licchavi yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinno kho sāḷho licchavi bhagavantaṁ etadavoca:


pli: “Santi, bhante, eke samaṇabrāhmaṇā dvayena oghassa nittharaṇaṁ paññapenti—


pli: sīlavisuddhihetu ca tapojigucchāhetu ca.


pli: Idha, bhante, bhagavā kimāhā”ti?


pli: “Sīlavisuddhiṁ kho ahaṁ, sāḷha, aññataraṁ sāmaññaṅganti vadāmi.


pli: Ye te, sāḷha, samaṇabrāhmaṇā tapojigucchāvādā tapojigucchāsārā tapojigucchāallīnā viharanti, abhabbā te oghassa nittharaṇāya.


pli: Yepi te, sāḷha, samaṇabrāhmaṇā aparisuddhakāyasamācārā aparisuddhavacīsamācārā aparisuddhamanosamācārā aparisuddhājīvā, abhabbā te ñāṇadassanāya anuttarāya sambodhāya.


pli: Seyyathāpi, sāḷha, puriso nadiṁ taritukāmo tiṇhaṁ kuṭhāriṁ ādāya vanaṁ paviseyya.


pli: So tattha passeyya mahatiṁ sālalaṭṭhiṁ ujuṁ navaṁ akukkuccakajātaṁ.


pli: Tamenaṁ mūle chindeyya;


pli: mūle chetvā agge chindeyya;


pli: agge chetvā sākhāpalāsaṁ suvisodhitaṁ visodheyya;


pli: sākhāpalāsaṁ suvisodhitaṁ visodhetvā kuṭhārīhi taccheyya;


pli: kuṭhārīhi tacchetvā vāsīhi taccheyya;


pli: vāsīhi tacchetvā lekhaṇiyā likheyya;


pli: lekhaṇiyā likhitvā pāsāṇaguḷena dhoveyya;


pli: pāsāṇaguḷena dhovetvā nadiṁ patāreyya.


pli: Taṁ kiṁ maññasi, sāḷha,


pli: bhabbo nu kho so puriso nadiṁ taritun”ti?


pli: “No hetaṁ, bhante”.


pli: “Taṁ kissa hetu”?


pli: “Asu hi, bhante, sālalaṭṭhi bahiddhā suparikammakatā anto avisuddhā.


pli: Tassetaṁ pāṭikaṅkhaṁ—sālalaṭṭhi saṁsīdissati, puriso anayabyasanaṁ āpajjissatī”ti.


pli: “Evamevaṁ kho, sāḷha, ye te samaṇabrāhmaṇā tapojigucchāvādā tapojigucchāsārā tapojigucchāallīnā viharanti, abhabbā te oghassa nittharaṇāya.


pli: Yepi te, sāḷha, samaṇabrāhmaṇā aparisuddhakāyasamācārā aparisuddhavacīsamācārā aparisuddhamanosamācārā aparisuddhājīvā, abhabbā te ñāṇadassanāya anuttarāya sambodhāya.


pli: Ye ca kho te, sāḷha, samaṇabrāhmaṇā na tapojigucchāvādā na tapojigucchāsārā na tapojigucchāallīnā viharanti, bhabbā te oghassa nittharaṇāya.


pli: Yepi te, sāḷha, samaṇabrāhmaṇā parisuddhakāyasamācārā parisuddhavacīsamācārā parisuddhamanosamācārā parisuddhājīvā, bhabbā te ñāṇadassanāya anuttarāya sambodhāya.


pli: Seyyathāpi, sāḷha, puriso nadiṁ taritukāmo tiṇhaṁ kuṭhāriṁ ādāya vanaṁ paviseyya.


pli: So tattha passeyya mahatiṁ sālalaṭṭhiṁ ujuṁ navaṁ akukkuccakajātaṁ.


pli: Tamenaṁ mūle chindeyya;


pli: mūle chinditvā agge chindeyya;


pli: agge chinditvā sākhāpalāsaṁ suvisodhitaṁ visodheyya;


pli: sākhāpalāsaṁ suvisodhitaṁ visodhetvā kuṭhārīhi taccheyya;


pli: kuṭhārīhi tacchetvā vāsīhi taccheyya;


pli: vāsīhi tacchetvā nikhādanaṁ ādāya anto suvisodhitaṁ visodheyya;


pli: anto suvisodhitaṁ visodhetvā lekhaṇiyā likheyya;


pli: lekhaṇiyā likhitvā pāsāṇaguḷena dhoveyya;


pli: pāsāṇaguḷena dhovetvā nāvaṁ kareyya;


pli: nāvaṁ katvā phiyārittaṁ bandheyya;


pli: phiyārittaṁ bandhitvā nadiṁ patāreyya.


pli: Taṁ kiṁ maññasi, sāḷha,


pli: bhabbo nu kho so puriso nadiṁ taritun”ti?


pli: “Evaṁ, bhante”.


pli: “Taṁ kissa hetu”?


pli: “Asu hi, bhante, sālalaṭṭhi bahiddhā suparikammakatā, anto suvisuddhā nāvākatā phiyārittabaddhā.


pli: Tassetaṁ pāṭikaṅkhaṁ:


pli: ‘nāvā na saṁsīdissati, puriso sotthinā pāraṁ gamissatī’”ti.


pli: “Evamevaṁ kho, sāḷha, ye te samaṇabrāhmaṇā na tapojigucchāvādā na tapojigucchāsārā na tapojigucchāallīnā viharanti, bhabbā te oghassa nittharaṇāya.


pli: Yepi te, sāḷha, samaṇabrāhmaṇā parisuddhakāyasamācārā parisuddhavacīsamācārā parisuddhamanosamācārā parisuddhājīvā, bhabbā te ñāṇadassanāya anuttarāya sambodhāya.


pli: Seyyathāpi, sāḷha, yodhājīvo bahūni cepi kaṇḍacitrakāni jānāti;


pli: atha kho so tīhi ṭhānehi rājāraho hoti rājabhoggo, rañño aṅganteva saṅkhaṁ gacchati.


pli: Katamehi tīhi?


pli: Dūrepātī ca, akkhaṇavedhī ca, mahato ca kāyassa padāletā.


pli: Seyyathāpi, sāḷha, yodhājīvo dūrepātī;


pli: evamevaṁ kho, sāḷha, ariyasāvako sammāsamādhi hoti.


pli: Sammāsamādhi, sāḷha, ariyasāvako yaṁ kiñci rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā sabbaṁ rūpaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Yā kāci vedanā …


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Seyyathāpi, sāḷha, yodhājīvo akkhaṇavedhī;


pli: evamevaṁ kho, sāḷha, ariyasāvako sammādiṭṭhi hoti.


pli: Sammādiṭṭhi, sāḷha, ariyasāvako ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Seyyathāpi, sāḷha, yodhājīvo mahato kāyassa padāletā;


pli: evamevaṁ kho, sāḷha, ariyasāvako sammāvimutti hoti.


pli: Sammāvimutti, sāḷha, ariyasāvako mahantaṁ avijjākkhandhaṁ padāletī”ti.


pli: Chaṭṭhaṁ.


title_pli: Aṅguttara Nikāya 4.197 20. Mahāvagga

pli: Aṅguttara Nikāya 4.197


pli: 20. Mahāvagga


pli: Mallikādevīsutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho mallikā devī yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnā kho mallikā devī bhagavantaṁ etadavoca:


pli: “Ko nu kho, bhante, hetu ko paccayo, yena midhekacco mātugāmo dubbaṇṇā ca hoti durūpā supāpikā dassanāya;


pli: daliddā ca hoti appassakā appabhogā appesakkhā ca?


pli: Ko pana, bhante, hetu ko paccayo, yena midhekacco mātugāmo dubbaṇṇā ca hoti durūpā supāpikā dassanāya;


pli: aḍḍhā ca hoti mahaddhanā mahābhogā mahesakkhā ca?


pli: Ko nu kho, bhante, hetu ko paccayo, yena midhekacco mātugāmo abhirūpā ca hoti dassanīyā pāsādikā paramāya vaṇṇapokkharatāya samannāgatā;


pli: Ko pana, bhante, hetu ko paccayo, yena midhekacco mātugāmo abhirūpā ca hoti dassanīyā pāsādikā paramāya vaṇṇapokkharatāya samannāgatā, aḍḍhā ca hoti mahaddhanā mahābhogā mahesakkhā cā”ti?


pli: “Idha, mallike, ekacco mātugāmo kodhanā hoti upāyāsabahulā.


pli: Appampi vuttā samānā abhisajjati kuppati byāpajjati patitthīyati, kopañca dosañca appaccayañca pātukaroti.


pli: Sā na dātā hoti samaṇassa vā brāhmaṇassa vā annaṁ pānaṁ vatthaṁ yānaṁ mālāgandhavilepanaṁ seyyāvasathapadīpeyyaṁ.


pli: Issāmanikā kho pana hoti;


pli: paralābhasakkāragarukāramānanavandanapūjanāsu issati upadussati issaṁ bandhati.


pli: Sā ce tato cutā itthattaṁ āgacchati, sā yattha yattha paccājāyati dubbaṇṇā ca hoti durūpā supāpikā dassanāya;


pli: daliddā ca hoti appassakā appabhogā appesakkhā ca.


pli: Idha pana, mallike, ekacco mātugāmo kodhanā hoti upāyāsabahulā.


pli: Sā dātā hoti samaṇassa vā brāhmaṇassa vā annaṁ pānaṁ vatthaṁ yānaṁ mālāgandhavilepanaṁ seyyāvasathapadīpeyyaṁ.


pli: Anissāmanikā kho pana hoti;


pli: paralābhasakkāragarukāramānanavandanapūjanāsu na issati na upadussati na issaṁ bandhati.


pli: aḍḍhā ca hoti mahaddhanā mahābhogā mahesakkhā ca.


pli: Idha pana, mallike, ekacco mātugāmo akkodhanā hoti anupāyāsabahulā.


pli: Bahumpi vuttā samānā nābhisajjati na kuppati na byāpajjati na patitthīyati, na kopañca dosañca appaccayañca pātukaroti.


pli: Sā ce tato cutā itthattaṁ āgacchati, sā yattha yattha paccājāyati abhirūpā ca hoti dassanīyā pāsādikā paramāya vaṇṇapokkharatāya samannāgatā;


pli: Ayaṁ kho, mallike, hetu ayaṁ paccayo, yena midhekacco mātugāmo dubbaṇṇā ca hoti durūpā supāpikā dassanāya;


pli: Ayaṁ pana, mallike, hetu ayaṁ paccayo, yena midhekacco mātugāmo dubbaṇṇā ca hoti durūpā supāpikā dassanāya;


pli: Ayaṁ kho, mallike, hetu ayaṁ paccayo, yena midhekacco mātugāmo abhirūpā ca hoti dassanīyā pāsādikā paramāya vaṇṇapokkharatāya samannāgatā;


pli: Ayaṁ pana, mallike, hetu ayaṁ paccayo, yena midhekacco mātugāmo abhirūpā ca hoti dassanīyā pāsādikā paramāya vaṇṇapokkharatāya samannāgatā;


pli: aḍḍhā ca hoti mahaddhanā mahābhogā mahesakkhā cā”ti.


pli: Evaṁ vutte, mallikā devī bhagavantaṁ etadavoca:


pli: “yā nūnāhaṁ, bhante, aññaṁ jātiṁ kodhanā ahosiṁ upāyāsabahulā,


pli: appampi vuttā samānā abhisajjiṁ kuppiṁ byāpajjiṁ patitthīyiṁ kopañca dosañca appaccayañca pātvākāsiṁ,


pli: sāhaṁ, bhante, etarahi dubbaṇṇā durūpā supāpikā dassanāya.


pli: Yā nūnāhaṁ, bhante, aññaṁ jātiṁ dātā ahosiṁ samaṇassa vā brāhmaṇassa vā annaṁ pānaṁ vatthaṁ yānaṁ mālāgandhavilepanaṁ seyyāvasathapadīpeyyaṁ, sāhaṁ, bhante, etarahi aḍḍhā mahaddhanā mahābhogā.


pli: Yā nūnāhaṁ, bhante, aññaṁ jātiṁ anissāmanikā ahosiṁ, paralābhasakkāragarukāramānanavandanapūjanāsu na issiṁ na upadussiṁ na issaṁ bandhiṁ, sāhaṁ, bhante, etarahi mahesakkhā.


pli: Santi kho pana, bhante, imasmiṁ rājakule khattiyakaññāpi brāhmaṇakaññāpi gahapatikaññāpi, tāsāhaṁ issarādhipaccaṁ kāremi.


pli: Esāhaṁ, bhante, ajjatagge akkodhanā bhavissāmi anupāyāsabahulā,


pli: bahumpi vuttā samānā nābhisajjissāmi na kuppissāmi na byāpajjissāmi na patitthīyissāmi, kopañca dosañca appaccayañca na pātukarissāmi;


pli: dassāmi samaṇassa vā brāhmaṇassa vā annaṁ pānaṁ vatthaṁ yānaṁ mālāgandhavilepanaṁ seyyāvasathapadīpeyyaṁ.


pli: Anissāmanikā bhavissāmi, paralābhasakkāragarukāramānanavandanapūjanāsu na ississāmi na upadussissāmi na issaṁ bandhissāmi.


pli: Abhikkantaṁ, bhante …pe… upāsikaṁ maṁ, bhante, bhagavā dhāretu ajjatagge pāṇupetaṁ saraṇaṁ gatan”ti.


pli: Sattamaṁ.


title_pli: Aṅguttara Nikāya 4.198 20. Mahāvagga

pli: Aṅguttara Nikāya 4.198


pli: 20. Mahāvagga


pli: Attantapasutta


pli: “Cattārome, bhikkhave, puggalā santo saṁvijjamānā lokasmiṁ.


pli: Katame cattāro?


pli: Idha, bhikkhave, ekacco puggalo attantapo hoti attaparitāpanānuyogamanuyutto.


pli: Idha pana, bhikkhave, ekacco puggalo parantapo hoti paraparitāpanānuyogamanuyutto.


pli: Idha pana, bhikkhave, ekacco puggalo attantapo ca hoti attaparitāpanānuyogamanuyutto, parantapo ca paraparitāpanānuyogamanuyutto.


pli: Idha pana, bhikkhave, ekacco puggalo nevattantapo hoti nāttaparitāpanānuyogamanuyutto na parantapo na paraparitāpanānuyogamanuyutto.


pli: So neva attantapo na parantapo diṭṭheva dhamme nicchāto nibbuto sītībhūto sukhappaṭisaṁvedī brahmabhūtena attanā viharati.


pli: Kathañca, bhikkhave, puggalo attantapo hoti attaparitāpanānuyogamanuyutto?


pli: Idha, bhikkhave, ekacco acelako hoti muttācāro hatthāpalekhano naehibhaddantiko natiṭṭhabhaddantiko nābhihaṭaṁ na uddissakataṁ na nimantanaṁ sādiyati.


pli: So na kumbhimukhā paṭiggaṇhāti, na kaḷopimukhā paṭiggaṇhāti, na eḷakamantaraṁ na daṇḍamantaraṁ na musalamantaraṁ na dvinnaṁ bhuñjamānānaṁ na gabbhiniyā na pāyamānāya na purisantaragatāya na saṅkittīsu na yattha sā upaṭṭhito hoti na yattha makkhikā saṇḍasaṇḍacārinī na macchaṁ na maṁsaṁ na suraṁ na merayaṁ na thusodakaṁ pivati.


pli: So ekāgāriko vā hoti ekālopiko dvāgāriko vā hoti dvālopiko …pe… sattāgāriko vā hoti sattālopiko;


pli: ekissāpi dattiyā yāpeti dvīhipi dattīhi yāpeti …pe… sattahipi dattīhi yāpeti;


pli: ekāhikampi āhāraṁ āhāreti dvāhikampi āhāraṁ āhāreti …pe… sattāhikampi āhāraṁ āhāreti. Iti evarūpaṁ aḍḍhamāsikampi pariyāyabhattabhojanānuyogamanuyutto viharati.


pli: So sākabhakkhopi hoti sāmākabhakkhopi hoti nīvārabhakkhopi hoti daddulabhakkhopi hoti haṭabhakkhopi hoti kaṇabhakkhopi hoti ācāmabhakkhopi hoti piññākabhakkhopi hoti tiṇabhakkhopi hoti gomayabhakkhopi hoti; vanamūlaphalāhāropi yāpeti pavattaphalabhojī.


pli: So sāṇānipi dhāreti masāṇānipi dhāreti chavadussānipi dhāreti paṁsukūlānipi dhāreti tirīṭānipi dhāreti ajinampi dhāreti ajinakkhipampi dhāreti kusacīrampi dhāreti vākacīrampi dhāreti phalakacīrampi dhāreti kesakambalampi dhāreti vāḷakambalampi dhāreti ulūkapakkhampi dhāreti;


pli: ubbhaṭṭhakopi hoti āsanappaṭikkhitto;


pli: kaṇṭakāpassayikopi hoti kaṇṭakāpassaye seyyaṁ kappeti;


pli: Iti evarūpaṁ anekavihitaṁ kāyassa ātāpanaparitāpanānuyogamanuyutto viharati.


pli: Evaṁ kho, bhikkhave, puggalo attantapo hoti attaparitāpanānuyogamanuyutto.


pli: Kathañca, bhikkhave, puggalo parantapo hoti paraparitāpanānuyogamanuyutto?


pli: Idha, bhikkhave, ekacco puggalo orabbhiko hoti sūkariko sākuṇiko māgaviko luddo macchaghātako coro coraghātako goghātako bandhanāgāriko, ye vā panaññepi keci kurūrakammantā.


pli: Evaṁ kho, bhikkhave, puggalo parantapo hoti paraparitāpanānuyogamanuyutto.


pli: Kathañca, bhikkhave, puggalo attantapo ca hoti attaparitāpanānuyogamanuyutto parantapo ca paraparitāpanānuyogamanuyutto?


pli: Idha, bhikkhave, ekacco puggalo rājā vā hoti khattiyo muddhāvasitto, brāhmaṇo vā hoti mahāsālo.


pli: So puratthimena nagarassa navaṁ santhāgāraṁ kārāpetvā kesamassuṁ ohāretvā kharājinaṁ nivāsetvā sappitelena kāyaṁ abbhañjitvā magavisāṇena piṭṭhiṁ kaṇḍuvamāno navaṁ santhāgāraṁ pavisati, saddhiṁ mahesiyā brāhmaṇena ca purohitena.


pli: So tattha anantarahitāya bhūmiyā haritupalittāya seyyaṁ kappeti.


pli: Ekissāya gāviyā sarūpavacchāya yaṁ ekasmiṁ thane khīraṁ hoti tena rājā yāpeti; yaṁ dutiyasmiṁ thane khīraṁ hoti tena mahesī yāpeti; yaṁ tatiyasmiṁ thane khīraṁ hoti tena brāhmaṇo purohito yāpeti; yaṁ catutthasmiṁ thane khīraṁ hoti tena aggiṁ juhati; avasesena vacchako yāpeti.


pli: So evamāha:


pli: ‘ettakā usabhā haññantu yaññatthāya, ettakā vacchatarā haññantu yaññatthāya, ettakā vacchatariyo haññantu yaññatthāya, ettakā ajā haññantu yaññatthāya, ettakā urabbhā haññantu yaññatthāya, ettakā assā haññantu yaññatthāya, ettakā rukkhā chijjantu yūpatthāya, ettakā dabbhā lūyantu barihisatthāyā’ti.


pli: Yepissa te honti dāsāti vā pessāti vā kammakarāti vā tepi daṇḍatajjitā bhayatajjitā assumukhā rudamānā parikammāni karonti.


pli: Evaṁ kho, bhikkhave, puggalo attantapo ca hoti attaparitāpanānuyogamanuyutto parantapo ca paraparitāpanānuyogamanuyutto.


pli: Kathañca, bhikkhave, puggalo nevattantapo hoti nāttaparitāpanānuyogamanuyutto na parantapo na paraparitāpanānuyogamanuyutto?


pli: So anattantapo aparantapo diṭṭheva dhamme nicchāto nibbuto sītībhūto sukhappaṭisaṁvedī brahmabhūtena attanā viharati.


pli: Idha, bhikkhave, tathāgato loke uppajjati arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā.


pli: So imaṁ lokaṁ sadevakaṁ samārakaṁ sabrahmakaṁ sassamaṇabrāhmaṇiṁ pajaṁ sadevamanussaṁ sayaṁ abhiññā sacchikatvā pavedeti.


pli: So dhammaṁ deseti ādikalyāṇaṁ majjhekalyāṇaṁ pariyosānakalyāṇaṁ sātthaṁ sabyañjanaṁ, kevalaparipuṇṇaṁ parisuddhaṁ brahmacariyaṁ pakāseti.


pli: Taṁ dhammaṁ suṇāti gahapati vā gahapatiputto vā aññatarasmiṁ vā kule paccājāto.


pli: So taṁ dhammaṁ sutvā tathāgate saddhaṁ paṭilabhati.


pli: So tena saddhāpaṭilābhena samannāgato iti paṭisañcikkhati:


pli: ‘sambādho gharāvāso rajāpatho, abbhokāso pabbajjā;


pli: nayidaṁ sukaraṁ agāraṁ ajjhāvasatā ekantaparipuṇṇaṁ ekantaparisuddhaṁ saṅkhalikhitaṁ brahmacariyaṁ carituṁ;


pli: yannūnāhaṁ kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajeyyan’ti.


pli: So aparena samayena appaṁ vā bhogakkhandhaṁ pahāya, mahantaṁ vā bhogakkhandhaṁ pahāya, appaṁ vā ñātiparivaṭṭaṁ pahāya, mahantaṁ vā ñātiparivaṭṭaṁ pahāya, kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajati.


pli: So evaṁ pabbajito samāno bhikkhūnaṁ sikkhāsājīvasamāpanno pāṇātipātaṁ pahāya pāṇātipātā paṭivirato hoti nihitadaṇḍo nihitasattho lajjī dayāpanno, sabbapāṇabhūtahitānukampī viharati.


pli: Adinnādānaṁ pahāya adinnādānā paṭivirato hoti dinnādāyī dinnapāṭikaṅkhī, athenena sucibhūtena attanā viharati.


pli: Abrahmacariyaṁ pahāya brahmacārī hoti ārācārī virato asaddhammā gāmadhammā.


pli: Musāvādaṁ pahāya musāvādā paṭivirato hoti saccavādī saccasandho theto paccayiko avisaṁvādako lokassa.


pli: Pisuṇaṁ vācaṁ pahāya pisuṇāya vācāya paṭivirato hoti, na ito sutvā amutra akkhātā imesaṁ bhedāya, na amutra vā sutvā imesaṁ akkhātā amūsaṁ bhedāya; iti bhinnānaṁ vā sandhātā, sahitānaṁ vā anuppadātā, samaggārāmo samaggarato samagganandī samaggakaraṇiṁ vācaṁ bhāsitā hoti.


pli: Pharusaṁ vācaṁ pahāya pharusāya vācāya paṭivirato hoti; yā sā vācā nelā kaṇṇasukhā pemanīyā hadayaṅgamā porī bahujanakantā bahujanamanāpā tathārūpiṁ vācaṁ bhāsitā hoti.


pli: Samphappalāpaṁ pahāya samphappalāpā paṭivirato hoti kālavādī bhūtavādī atthavādī dhammavādī vinayavādī; nidhānavatiṁ vācaṁ bhāsitā hoti kālena sāpadesaṁ pariyantavatiṁ atthasaṁhitaṁ.


pli: So bījagāmabhūtagāmasamārambhā paṭivirato hoti.


pli: Ekabhattiko hoti rattūparato virato vikālabhojanā.


pli: Uccāsayanamahāsayanā paṭivirato hoti.


pli: Āmakadhaññapaṭiggahaṇā paṭivirato hoti.


pli: Āmakamaṁsapaṭiggahaṇā paṭivirato hoti.


pli: Dāsidāsapaṭiggahaṇā paṭivirato hoti.


pli: Ajeḷakapaṭiggahaṇā paṭivirato hoti.


pli: Kayavikkayā paṭivirato hoti.


pli: So santuṭṭho hoti kāyaparihārikena cīvarena kucchiparihārikena piṇḍapātena. So yena yeneva pakkamati samādāyeva pakkamati.


pli: Seyyathāpi nāma pakkhī sakuṇo yena yeneva ḍeti, sapattabhārova ḍeti;